Рустам Ашурматов билан сухбат - Offside.uz – Offside'да бўлинг, офсайдда қолманг!\nРустам Ашурматов билан сухбат\nРустам Ашурматовни болалар футболида ўйнаб юрган вақтларидан буён биламан. “Бунёдкор”нинг 1996 йилда туғилган футболчилардан иборат жамоаси қолганларига қараганда заифроқ эди. Уни Лушчан қабул қилиб олди-ю, шу ёш бўйча “Пахтакор” гегемонлигига чек қўйди. “Бунёдкор-96” энг стабил жамоага айланди.\nКейинчалик ундан Достон Ҳамдамов, Акром Комилов, Рустам Ашурматов каби иқтидорлар етишиб чиқишди. Бугунги “Бунёдкор”ни мана шу йигитлар жўрлигида тасаввур қиламиз. Акром ва Достон ўтган мавсум бошидаёқ асосий таркиб футболчиларига айланиб олишганди. “Бунёдкор”нинг “Аш-Шабаб”га қарши учрашувида эса ва ниҳоят Рустам Ашурматовга ҳам катта эътибор берилди. Уни олимпиячилар сафида Осиё чемпионатига олиб кетишмаганди. Лушчан эса олиб кетилмаган ва кўп ҳам ишонилмаган футболчи тандемини қўрқмасдан майдонга ташлади. Натижасини ҳаммамиз кўрдик.\nСухбат таклифи билан чиққанимда Рустам рози бўлди. Одатимга кўра телеграм месенжери ўртамиздаги восита бўлиб хизмат қилди. Тасаввур ҳосил қилиб олиши учун унга Икром Алибоев билан сухбатни ташлаб бердим.\nИкром Алибоев билан интервьюни ўқиганингдан сўнг у ҳақида фикринг ўзгардими?\nЙўқ. Жуда яхши бўлмаса ҳам, ҳар холда Икромни биламан.\nРустам Ашурматовни ҳам билиш қийин эмас. Жуда ҳам ишонувчан ва софдил бола…\nСиз қаердан биласиз? Ичимга кириб чиқмагансиз-ку (ҳазиллашган смайлик).\nБилмаган одамим билан сухбатлашмаган бўлардим.\nАдашмасам, сиз билан кўп ҳам мулоқот қилмаганмиз. Қаердан билишингиз мумкин?\nҲаётда кузатувчан инсонман. Қўшимчасига умумий яқинларимиз бор.\nТушунарли… Демак мен ҳақимда айтиб беришган.\nСен ҳақингда кўпчилик гапиряпти. Ахир “Бунёдкор”нинг асосий таркибида ўйнашни бошладинг.\nТўғри. Лекин бу гапларга кўп ҳам аҳамият бераётганим йўқ. Чунки шу билан тўхтаб қолмоқчи эмасман. Ўзингиз тушунасиз-ку…\nТушунаман. Лекин қачонлардир “Навбаҳор”га кетиб юбормоқчи бўлганингни тушунолмагандим.\nБуни қаердан биласиз?! Фақатгина хаёлимдан ўтказгандим, ҳалос. Ўйлаб қарасам, кетишим нотўғри бўларди. “Бунёдкор”да қолишни афзал билдим.\nАдашмасам “Навбаҳор”да аканг тўп суради.\nҲа. Ўтган мавсум “Навбаҳор” учун иккита учрашувда ўйнади. Ҳозир “Андижон”да шуғулланяпти.\nЎша иккита ўйиндан биттаси туғилган кунида “Локомотив”га қарши ўтган ва аканг 5 та гол ўтказиб юборганди…\nЭсимда. Ўйинни кўриш учун стадионга боргандим. Барчаси кутилмаганда содир бўлди. Менимча бу қисматни ҳеч ким хоҳламаса керак…\nЎша учрашувни ўзим шарҳлагандим. Туғилган кунни қандай нишонлашингларни хаёлдан ўтказиб кўргандим.\nАкам уйга ҳеч нарса бўлмагандек кириб келишга ҳаракат қилдилар, аммо ўхшата олмадилар. Нишонлашга келсак, ҳожат йўқ эди. Одатда акам билан туғилган кунимизни битта қилиб ўтказамиз: ё биринчи ёки 7 июлда. Ўшанда менинг туғилган кунимда нишонлагандик.\nРаҳматли дадангизга ким кўпроқ ўхшайди?\nҚуйиб қўйгандек менга ўхшаганлар десам, адашмаган бўламан…\nУларни эслолмасанг керак?\nФақат суратларини кўрганман… Отасизликни ичимдан ҳис қилганман. Лекин буни кўпчилик билмасди, билишингиз хайрон қолдирди. Умуман буни ҳеч кимга раво кўрмайман. Майлими, бошқа мавзуда гаплашсак?\nМавзу Рустамга ёқмади. Аслида бу беркитадиган нарса эмас, бу ҳақда болалар чемпионатида ўйнаб юрганидаёқ билардим. Қойил қолганим, у синиб қолмаган. Шерикларига ўрнак бўла оладиган ўйин кўрсатарди. Тоғаси Бахтиёр Ашурматов у ва оиласига ғамхўрлик қилишига қадар билардим. Бежизга икки ака-ука футболга меҳр қўймаганди.\nЛушчанни хурмат қиламан. У анча қаттиққўл мураббий. Жаҳли ўйинга таъсир кўрсатмайдими?\nЛушчанни ҳаммадан яхшироқ билсам керак. “Бунёдкор”га келганимдан бери унинг қўли остида шуғулланаман, худди отамдек бўлиб қолган десам, нотўғри бўлмайди. Жаҳлига эса ўрганиб кетганман, кўнглимга қаттиқ олмайман. Менга таъсир қилишини ишончсизлик билан ўлчаётган бўлсангиз, шунчаки хато қилишдан қўрқаман, шунинг учун сизга шундай кўринса керак…\nҚисматингга Бахтиёр Ашурматов каби бўлиш ёзилган бўлса, рози бўлармидинг?\nТоғамга доим ҳавас қилганман. Улар каби бўлишни ким ҳам истамайди дейсиз. Аммо менда улардан ҳам яхшироқ имкониятлар борида, нега фойдаланмаслигим керак?! Менинг келажагим ҳали олдинда.\nМен ҳам шу назарда тутиб савол бергандим. Оддий мисол, улар кичик мундиалларда ўйнамаганлар, сен эса иккита жаҳон чемпионатини кўрдинг.\nТўғри. Аммо бу жаҳон чемпионатларини миллий терма жамоанинг 1 та ўйинига алишган бўлардим.\nБунга ҳали имкониятинг етарли.\nМен ҳам шундай ўйлайман. Тоғам ватан терма жамоаси учун кўп ўйнаганлар. Мен улардан кўпроқ ўйнашни истайман!\nОлимпия терма жамоасига чақиришларини кутганмидинг?\nРостини айтсам, йиғинлардаёқ сезишни бошлагандим чақирмасликларини.\nМураббий менга нисбатан ишонч билан қараётганини сезмадим.\nДилшод Нуралиев олимпия терма жамоасида қолганида менимча чақирарди…\nБалки. Аммо афсусланмайман. Қаердадир хато қилгандирманки, ишонч билдиришмади. Билдимки, ҳозир кимдандир кучсизман. Шунинг учун ҳам устимда ишлашда давом этавераман.\n“Аш-Шабаб” билан ўйинда асосийда бўлишингни билармидинг?\n80 фоизга. Қолган 20 фоизида нимадир бўлиб тушмай қолишимдан қўрқардим.\nЖавлон билан ўйнаш қандай?\nУ билан фақатгина 1 та расмий ўйинда ўйнадик. Қолганлари ўртоқлик мақомида эди. Бу иккита нарса катта фарқ қилади. У билан бир-биримизни яхши тушуняпмиз. Бироқ якдил хулоса билан ҳозирча фикр билдира олмайман.\nУни сенлаб чақирасанми?\nБаъзида ҳа, баъзида сизлаб. Бунга унча эътибор бермаймиз. Катта футболчиларга ака деб мурожаат қиламиз.\nЭнди хорват келди. Унинг келиши кимнингдир заҳирага ўтиришини билдиради, менимча.\nБалки шундайдир. Аммо ундан қўрқадиган жойимиз йўқ. Рақобатлашишга кучимиз етади. Ким кучли бўлса – ўша ўйнайди. Умуман клубга тажрибали футболчи ҳам керак. Агар легионер номини оқлайдиган футболчи бўлиб ўйнаса – алам қилмайди. Лекин биз билан бир ҳилда бўла туриб ёки кучсиз бўлиб ўйнаса менга таъсир қилади.\nМайдонда ким кўпроқ танбеҳ беради?\nШубҳасиз Сергей Иванович.\nЖамоамизда дўстона атмосфера. Ҳозирча ҳеч кимдан сўкиш эшитмадим. Акмал акага (Шораҳмедов) яқин ўйнаганим учун улар кўпроқ ўргатиб турадилар.\nКим билан тандемда ўйнаш осонроқ?\nЭнг қулай вариант Хайрулла ака Каримов мен учун. Ўйинни бошқаришлари яхши эди, мен ҳам камроқ хато қилардим.\nРости, кутилмаган жавоб. Хайрулла Каримовни биринчи паси ҳамда бош билан ўйнаши менга ҳам ёқади. Лекин рақиб оёғини аямаслиги хайрон қолдиради.\nБирга ўйнаганим учун айтаман, ҳеч қачон қасддан қилмаганлар. Улар фақат рақибни эмас, ўзларини ҳам аямайдилар.\nОлий лигада кимга қарши ўйнаш қийин?\nҲар қандай футболчига қарши ўйнаш мумкин.\nМасалан Жеррард Рэмзига қарши ўйнаш қийинлигини тан олганди.\nБалки 3-4 та футболчини мисол қилиб келтирсам бўлар. Масалан Игорь Сергеев, Камолиддин Мурзоев, Жасур Ҳакимов…\nСергеев билан ҳаводаги ўйини учунми?\nҲа. Ростини айтсам ҳаводаги курашларда қийналаман. Пастда эса Жалолиддин Машарипов тезкор. Сизга ҳам савол берсам майлими?\nНега айнан мени танладингиз сухбат учун?\nИккинчи марта сўраяпсан. Яхши билганим учун.\nБилмаганлардан интервью олиш қизиқ эмасми?\nТанимаган одамим билан нимани гаплашиш мумкин?\nБилганларингиз менсиз ҳам кам эмас-ку.\n“Аш-Шабаб” билан ўйинда ҳимоя бехато ўйнаганидан кейин сени танлаб олдим.\nЎша куни тўп ҳимояга кўп келмади. Ярим ҳимоя ва ҳужум анча яхши ўйнади. Ўша позициядагиларга ўйиндан кейин рахмат айтдим.\nЭлдор, Достон ва Забиҳулло ўйнади олдинда. Шу уч футболчидан қайси бирини ёпиш қийин?\nУчаласини ҳам ўзига яраша кучли томони бор. Элдор тезкор ва вазиятдан зўр фойдаланади. Достонда чап оёқ шунчаки ажойиб, пасларига ҳавас қилиш мумкин, қўшимчасига дриблинги яхши. Забини эса ҳавода ютишнинг иложи деярли йўқ. Иккала оёғида ҳам бир ҳил зарба беради.\nФутболга алоқаси йўқ дўстларинг кўпми?\nУмуман йўқ десам ҳам бўлади.\n7-синфгача Қўқонда, кейин 3 йил Тошкентда ўқидим. Қўқонда пайтим ёш эдим, яқин ўртоқ бўлишга улгурмай қолдим. Тошкентда русча мактабда ўқидим. Рус тилини билмаганим учун ҳеч ким билан гаплашмасдим.\nҲозир билишга мажбурсан. Ҳеч бўлмаса Ивановични тушуниш учун))\nҲозир биламан. 100 фоиз бўлмаса ҳам фикримни тушунтириб бероламан.\nРепетиторга бораман. Оддий одамлардан бироз яхшироқ гаплашадиган бўлиб қолдим (кулади).\nЧетга кетишга тайёргарликми?\nЎзим учун ўрганяпман. Вақти келиб четда ўйнаш ниятим ҳам йўқ эмас.\nБитта фикр этсам ҳафа бўлмайсанми?\nОлдин айтинг, кейин ўйлаб кўраман (уялган смайлик).\nМактабда яхши ўқимагансан деган хулосага келдим.\n7-синфгача фақат 5 га ўқиганман. Кейингисини ўзингиз тушунасиз.\nТошкентга келишга нима сабаб бўлган?\n“Бунёдкор” олиб келган.\nОиланг ҳам шу ерда истиқомат қилади адашмасам.\nЎша пайтлари акам “Пахтакор”да эди. Иккита ўғил Тошкентда бўлгани учун оилам ҳам шу ерга келишга қарор қилган.\nТошкентда энг ёқмаган жиҳат нима?\nКўчадаги таксиларнинг ҳаммаси менинг машинам.\nЖурналистлардан ранжиган пайтинг бўлганми?\nБўлган. Лекин ҳеч кимга айтмаганман.\nЭнди айтмоқчи эдим, ҳар холда сиздан эмас, деб.\nТилим аччиқ, хато қилганингда хато қилди деганман.\nТанқидни ҳар доим тўғри тушунганман, бунинг ҳафа бўладиган жойи йўқ, акам.\nФутболдан бошқа орзуинг ҳам борми?\nОнажоним, синглим ва акамни бахтли кўриш. Бошқа нарса керак эмас.\nФутболчи бўлмаганингда ким бўлардинг?\nЎйлаб кўрмаганман. Кейин ўйлаб қарасам, ўйлаб кўрмай хато қилганман. Чунки футболда ҳамма нарса бўлиши мумкин. Яратгандан тинимсиз равишда соғлиқ сўрайман.\nРустам чиндан ҳам софдил йигит. Ҳар икки гапнинг бирида “акам” деб мурожаат қилади. Жаҳон чемпионатидан қайтиб келганида, онаси билан кўришгани, унга тўймаслиги ҳеч эсимдан чиқмайди. Монтажда ўша кадрларни қайта-қайта кўрганимдаёқ қачондир у билан яқиндан танишишни ният қилгандим. Ўша болалар чемпионатидаёқ ундан яхши футболчи чиқишига ишонганман. Ишлари ҳозирча ёмон эмас. Охиригача шундай бўлиб қолишини чин дилдан истайман.\nDiyor Imomxo'jayev suhbatlashdi.\n08/03, 22:27 0


Китобда 206 хонадон селдан жиддий зарар кўрди / Ўзбекистон янгиликлари, энг сўнгги хабарлар\nШавкат Мирзиёев: Одамлар қачон уйғонади? Биз анча нарса...\n14 декабр 2018 12:43\nЖАМИЯТ 0 Шархлар 3450 кўрилди\nКитобда 206 хонадон селдан жиддий зарар кўрди\nҚашқадарё вилоятининг Китоб туманида 13 майдан 14 майга ўтар кечаси кучли ёмғир ёғиши натижасида сел тошқинлари юзага келиб, тумандаги Жиллисув, Боғибаланд, Анорзор, Макрид, Аёқчи маҳаллалари аҳолисига жиддий зиён етказди.\n"Халқ сўзи" нашри хабарига кўра, Жиллисув маҳалласидаги 112 хонадон селдан зарар кўриб, шундан 7 хонадон уйлари яшаш учун яроқсиз аҳволга келиб қолган. Боғибаланд маҳалласидаги 15 хонадон, Анорзор маҳалласидаги 3 хонадон селдан талофат кўрган. Макрит қишлоғида 36, Аёқчи қишлоғида эса 40 та хонадон жиддий зарар кўрган.\nТошқин қишлоқларни боғловчи 12 та кўприкни ювиб кетган. Автомобиль йўлларига ҳам жиддий зиён етганлиги учун транспорт ҳаракати вақтинча тўхтатилган. Булардан ташқари, аҳолига тегишли айрим транспорт воситалари ҳам ном-нишонсиз йўқолиб қолгани айтилмоқда.\nСел оқими аҳоли хонадонлари парваришланаётган 120дан чорва молларини оқизиб кетган.\nҚурбон бўлганлар ва жароҳатланганлар ҳақида маълмот йўқ.\nМаҳаллаларда селдан зарар кўрган хонадонлар оилалари вақтинча бошқа жойларга кўчирилиб, табиий офат оқибатларини бартараф этиш чоралари кўрилган.\nТабиий офат оқибатларини бартарф этишга Қашқадарё вилоятининг ҳудудий FVDT хизматларидан 81 киши, 5 та техника жалб қилинган.\nБошланган ҳафта учун об-ҳаво маълумоти\nДам олиш кунлари Ўзбекистонда ёғингарчиликлар кутилмоқда\nноя 27 / 2018\nКузнинг сўнгги кунлари ва қиш бошида совуқ об-ҳаво кузатилади\nноя 22 / 2018\nДам олиш кунлари Ўзбекистон бўйлаб ҳаво кескин совийди\n20-24 ноябрда кутилаётган об-ҳаво


Кайфиятни бузадиган 7 маҳсулот қайсилар? - Халқ сўзи\n13:41 06 Январь 2020 Lifestyle\nБироқ ҳамма истеъмол маҳсулотлари ҳам аслида кайфиятни кўтаравермас экан. Айримлари бу борада на ижобий, на салбий таъсир кўрсатса, бошқалари фақат қисқа вақтда кайфиятни кўтариб, шундан сўнг инсонда ҳолатини янада ёмонлашиш хавфини туғдиради. Америкалик олимлар эса одам кайфиятини бузишга қодир еттита маҳсулот рўйхатини тузиб чиқишди, деб ёзади “Российская газета“\nУларнинг таркибида жуда зарарли кислота ва акрималид канцерогени мавжуд. Бу моддалар организмга ўта салбий таъсир кўрсатади — эндорфинлар йўлини тўсиб қўяди. Ваҳолонки, инсон миясига уларнинг доимий оқими жуда зарур, агар бу ҳолат бузилса, шу заҳоти кайфият ҳам “кетди” деяверинг.\nУшбу маҳсулот таркибидаги калий бромат қалқонсимон безнинг йодни ютишини блоклаб қўяди. Қолаверса, тиббиёт ходимлари ҳам уни кайфиятни бузишга қодир “энг машҳур” маҳсулотлардан бири сифатида баҳолашади. Яхши томони, қовоқ уруғлари кайфиятни фақат қисқа муддатга туширади, холос.


Замон билан ҳамнафас афғон қизлари\nАфғонистонлик қизлар гуруҳи роботтехника бўйича Европадаги энг йирик “Robotex” фестивалида биринчиликни қўлга киритишди. Ушбу фестивал ноябр ойи охирида Эстония пойтахти Таллин шаҳрида ўтказилган эди.\nАввалроқ, ушбу афғонистонлик қизлар Вашингтонда ўтказилган конкурсда кумуш соврин соҳиби бўлишганди.\nТаллинда бўлиб ўтган мусобақада гуруҳнинг 12 аъзосидан 3 нафари иштирок этди. Уларнинг вазифаси реал топшириқларни бажара оладиган робот прототипни намойиш этишдан иборат бўлди. Қуёш батареясида ишлайдиган фермерларга кўмак берувчи робот уларга ғалаба келтирди ва бу кўплаб харидорларнинг эътиборини тортди.\nАфғонистондаги аёлларнинг имкониятларини янада кенгайтириш бўйича ташкилот етакчиси Рўя Маҳбуб қизларнинг Эстониядаги мазкур ғалабасидан қувонган ҳолда, бу гуруҳ билан фахрланишини, улар инновацион билимларни эгаллаб, ўз ватанларини дунёга танитувчи афғон аёлларининг янги авлоди эканлигини таъкидлаб ўтди.\nДругие материалы в этой категории: « Ўзбекистонлик архитекторлар лойиҳаси асосида Чеченистонда масжид қурилмоқда\tНоанъанавий услубдаги масжид қад ростлади »


СПОРТ ВЗВОДЛАРИ ЎРТАСИДА МИЛЛИЙ КУРАШ ЧЕМПИОНАТИ\nҚашқадарёда ҳарбий округларнинг спорт взводлари ўртасида миллий кураш бўйича Мудофаа вазирлиги чемпионати бўлиб ўтди. Унда ҳарбий хизматчилар 6 вазн тоифасида ғолиблик учун баҳслашди.\nМусобақада Мудофаа вазирлигининг барча ҳарбий округлари спорт взводларидан биттадан – жами 5 та жамоа иштирок этди.\n– Мусобақанинг саралаш ва ярим финал баҳсларида энг кучли 30 нафар спортчи ўз маҳоратини намойиш этди. Мусобақада ғолибликни қўлга киритган энг кучли спортчилар Ўзбекистон терма жамоаси таркибидан ўрин олади, – дейди подполковник Азиз Ҳайдаров.\nЯкуний натижаларга кўра, Шарқий ҳарбий округнинг ҳарбий спортчиси Беҳруз Норбоев 60 кг вазн тоифасида биринчиликни қўлга киритди. 66 кг вазн тоифасида эса биринчи ўрин Тошкент ҳарбий округи вакили Аброр Жабборовга насиб этган бўлса, 73 кг ҳамда 81 кг вазн тоифалари бўйича ғолибликка Шимоли-ғарбий ҳарбий округ спортчилари Муҳаммад Жумаев ва Арслон Тожиев эга чиқди.\nМарказий ҳарбий округ вакили Бекзод Шамсиддинов 90 кг вазн тоифасида барча рақибларидан устун келган бўлса, 100 кг вазн тоифасида Тошкент ҳарбий округи спортчиси Илҳом Жўраевга бирорта рақиб бас кела олмади. Мусобақа ғолибларига Мудофаа вазирлиги раҳбарияти томонидан фахрий ёрлиқлар ва эсдалик совғалари топширилди.


Халқаро экспертлар Ўзбекистон тараққиётининг истиқболлари ҳақида\nМамлакатимиз раҳбари Шавкат Мирзиёевнинг Ўзбекистон Республикаси Президенти лавозимига киришиш тантанали маросимига бағишланган Олий Мажлис палаталарининг қўшма мажлисидаги нутқи жаҳон жамоатчилигида катта қизиқиш уйғотмоқда. Бунга хорижий давлатлар ижтимоий-сиёсий ва эксперт-таҳлилий доиралари вакилларининг фикр-мулоҳазалари ҳам мисол бўла олади.\nДорнфелдт МАТТИАС, Берлиндаги Кавказ ва Каспийни ўрганиш Европа институти директори:\n— Ўзбекистон Президентининг нутқида баён этилган ички ва ташқи сиёсатдаги асосий вазифалар мамлакат тараққиётининг сифат жиҳатидан янги босқичи бошланганидан далолат беради. Амалга оширилиши белгиланган кўплаб мақсад ва вазифалар Ўзбекистоннинг Биринчи Президенти Ислом Каримов томонидан давлат ва жамиятнинг барча соҳасида олиб борилган кенг кўламли ислоҳотларни давом эттиришга йўналтирилгани алоҳида эътиборга моликдир.\nШу билан бирга, ички, минтақавий ва глобал ривожланишнинг анъаналарини оқилона баҳолар экан, Ўзбекистоннинг янги раҳбарияти мамлакат иқтисодиётини янада либераллаштириш ва модернизация қилиш бўйича фаол чора-тадбирларни қабул қилишни бошлади. Аминманки, тадбиркорлик учун ҳар томонлама қулай муҳитнинг яратилиши ва хорижий инвестициялар жалб этиш кўламининг кенгайиши Ўзбекистоннинг иқтисодий жиҳатдан янада ривожланиши ва аҳоли фаровонлигининг ошишига хизмат қиладиган кучли рағбат вазифасини ўтайди.\nПрезидент Шавкат Мирзиёев ўз нутқида давлатнинг ташқи сиёсат йўналишидаги устувор вазифаларга ҳам тўхталди ва бунда, биринчи навбатда, Марказий Осиёда минтақавий ҳамкорликни мустаҳкамлаш муҳимлигини таъкидлади. Минтақанинг иқтисодий имкониятларини кенгайтирган ҳолда, қўшни давлатлар билан ҳар томонлама муносабатларни чуқурлаштиришга қаратилган ушбу саъй-ҳаракатлар келажакда ҳам Ўзбекистоннинг халқаро нуфузи ошишининг гарови бўлади, деб ўйлайман.\nЙохен РУММЕНХЁЛЛЕР, Германия ёшлари федерал бирлашмаси (Deutscher Bundesjugendring)нинг Халқаро ҳамкорлик бўлими раҳбари:\n— Ушбу нутқдаги ёшлар сиёсатига бағишланган қисм менинг эътиборимни тортди. Қувонарлиси шундаки, мамлакат аҳолисининг 60 фоизини ташкил этадиган ёш авлодга ишонган ҳолда, Ўзбекистон раҳбарияти уларнинг масъулиятли вазифаларни амалга оширишда муносиб қатнашишлари учун имкониятларни кенгайтиришни мўлжалламоқда.\nБир неча йиллар давомида ташкилотимиз Ўзбекистоннинг “Камолот” ёшлар ижтимоий ҳаракати билан фаол ҳамкорлик қилиб келмоқда. Ана шу ҳамкорлик доирасида биз 2015 йилда мамлакатингизга бордик ҳамда Ўзбекистоннинг улкан салоҳиятга эга эканлигига гувоҳ бўлдик.\nАйнан шу нуқтаи назардан олганда, ёшларни қўллаб-қувватлаш, мамлакатнинг илм-фан ва таълим соҳаларидаги салоҳиятини мустаҳкамлаш ва умуман, жамиятнинг ҳар бир аъзоси ўз имкониятларини тўлақонли намоён эта олишини таъминлашга йўналтирилган саъй-ҳаракатлар юксак баҳога муносибдир.\nЎз навбатида, биз мамлакатларимиз ўртасидаги маданий-гуманитар мулоқотларни фаол ривожлантирган ҳолда, ўзбек ҳамкасбларимиз билан ҳамкорлик уфқларини янада кенгайтиришга тайёрмиз.\nРохан ГУНАРАТНА, С. Ражаратхам номидаги Халқаро тадқиқотлар мактаби профессори, ушбу мактаб ҳузуридаги Сиёсий зўравонлик ва терроризмни ўрганиш халқаро маркази директори (Сингапур):\n— 1991 йилдан буён мунтазам равишда Ўзбекистонга сафар қиламан. Мамлакатингизнинг Тошкент, Бухоро, Самарқанд ва Хива каби тарихий шаҳарларини ҳамда яқинда Ўзбекистон Президенти сайловида халқаро кузатувчи сифатида борганим — Термизни яхши биламан.\nКўп йиллик кузатувларимга таянган ҳолда бир ҳақиқатни, яъни Ўзбекистоннинг Биринчи Президенти Ислом Каримовдан мамлакатда хавфсизлик ва барқарорликни сақлашдан иборат бўлган улкан мерос қолганини алоҳида қайд этишни истардим. Давлат чегараларини самарали назорат ва ҳимоя қилиш, турли этник ҳамда диний гуруҳлар ўртасидаги ўзаро тотувлик ва тенгликнинг таъминланиши, таълим соҳасидаги ривожланишлар, жадал иқтисодий суръатлар уларнинг асоси бўлиб хизмат қилади. Бундан ташқари, мен мамлакатингиз одамларидаги чуқур ватанпарварлик туйғусининг, раҳбарга ишонч ва халқнинг бой тарихига ҳурматнинг гувоҳи бўлдим.\nВу ТИНГ, Шанхайдаги “The Paper” матбуот бюроси бош муҳаррири:\n— Мен яқинда бўлиб ўтган Ўзбекистон Республикаси Президенти сайловини ёритиш имкониятига эга бўлдим. Ишонаманки, Шавкат Мирзиёевнинг дастурий мақсадлари ҳаётийлиги туфайли амалиётга дадил татбиқ этилиб, юксак самаралар беради.\nЎзбекистондаги демократик янгиланишлар натижалари ҳайратланарли даражада. Буни Халқаро меҳнат ташкилоти билан ҳамкорликдаги ривожланишлар ҳамда яқинда Европа Парламенти томонидан ўзбек тўқимачилик маҳсулотлари савдосида икки марта лицензия олиниш тизимининг бекор қилиниши ҳам тасдиқлайди.\nШу билан бирга, давлат ҳокимияти органлари виртуал қабулхоналари, шаҳарлар ва қишлоқларда Халқ қабулхоналари ташкил этилиши каби янги тизимлар намунаси, ҳатто дунёнинг ривожланган давлатларида ҳам учрамайди. Шу муносабат билан, Ўзбекистондан жуда кўп нарса ўрганиш мумкин, деб ҳисоблайман.\nБундан ташқари, 2017 — 2021 йилларда мамлакатни янада ривожлантириш бўйича Ҳаракат стратегияси бандларида нафақат беш йилликка мўлжалланган чора-тадбирларни, балки гуллаб-яшнаётган ва жадал ривожланаётган Ўзбекистоннинг ишончли гарови бўлган туб ислоҳотларнинг асосий йўналишларини ҳам кўриш мумкин.\nМазкур рукндаги бошқа мақолалар: « Авиаташувларда рекорд натижа\tИталияда бўлиб ўтган халқаро анжуман »


Tesla автопилоти тўқнашувни олдиндан айта олди » Ўзбекистон янгиликлари – Zamin.uz\n, 18 2019, 02:27\n28 дек, 22:24 4 586 Авто\nTesla Model S электрокари эгаларидан бири интернетга видеорегистраторда олинган, машина автопилот тизими йўлдаги тўқнашувни олдиндан айта олган видеони жойлаштирди. Гап олдинда кетаётган машиналар тўқнашишидан аввал ишлаган шошилинч тўхташ функцияси ҳақида кетмоқда, деб ёзади Кун.уз сайти.\nАвтомобиль Нидерландиядаги шосселардан бирида 110 км/соат тезлик билан кетаётган бўлган. Қандайдир лаҳзада машина олдидан кетаётган Opel хэтчбеки ўз олдида кескин тўхтаган автомобилларни айланиб ўтмоқчи бўлган, бироқ йўлтанламасга урилган.\n"Тесла" автопилоти тўқнашувдан огоҳлантирувчи сигнал бериб, тўқнашув содир бўлишидан аввал тўхташни бошлаган. Ваҳоланки, видеодан кўринишича, олдиндаги хэтчбек ҳаттоки тўхташга ҳам уринмаган. Бошқача айтганда, автопилот "Опел" олдида тўхтаган автомобилларни гўёки унинг орқасидан кўра олган.\nРолик муаллифи автомобили сентябрда тақдим қилинган Autopilot 8.0 тизимидан фойдаланади. Бу автопилот дастурий таъминоти бўлиб, 2014 йил октябридан чиқарилган ва автопилот учун муайян қурилма билан жиҳозланган "Тесла" моделлари учун мўлжалланган.\nБу дастурнинг асосий жиҳати тизимнинг олд радари ишининг янги алгоритми бўлди, бунда сигнал олдинда кетаётган автомобилни ён томонлардан айланиб ўтиб, автопилотга камида бир машина орқали кўриш имконини беради.\n2016 йил октябрда Tesla автоном бошқарув тизимининг янги версиясини эълон қилганди, у аввалгисидан яхшироқ ва хавфсизроқ бўлади. Барча янги "Тесла"ларда 250 метр масофагача объектларни фарқлай оладиган 8 та айланма кўриш камераси, қаттиқ ва юмшоқ объектларни масофадан туриб фарқлай оладиган 12 та янгиланган ультратовуш датчиги ҳамда кучли ёмғир, туман ва чанг орқали кўра оладиган радар қўлланади.\nМаълумотларни қайта ишлаш учун аввалги версиясидан унумдорлиги 40 марта ошадиган янги компьютер ишлатилади. Янги тизим марканинг серияли моделларида қачон пайдо бўлиши маълум қилинмаган.\nёзади дастурий Ваҳоланки қайта шосселардан Янги\nTesla автопилоти ҳайдовчининг ўлимига айбдор эмас деб топилди 21 янв, 12:54\nЭлон Маск: “Тесла”нинг ҳар бир автомобили мустақил ҳаракатланувчи бўлади 22 окт, 20:49\n“Тесла”нинг тўла автоном автомобили мустақил ҳаракатланаётгани видеоси намойиш этилди 21 окт, 09:30\n"Тесла" моделлар қаторидан минивэн ўрин олади 02 авг, 23:46


Қозоғистон олимлари малинанинг «Зюгана» навини маҳаллий иқлим шароитига мослаштирмоқда • EastFruit\nБош саҳифа › Янгиликлар › Қозоғистон олимлари малинанинг «Зюгана» навини маҳаллий иқлим шароитига мослаштирмоқда\nҚозоғистон олимлари малинанинг «Зюгана» навини маҳаллий иқлим шароитига мослаштирмоқда\nМуаллиф: EastFruit 7 Июн 22 6 Июн 22 052\nШарқий Қозоғистон қишлоқ хўжалиги тажриба станцияси олимлари малинанинг Швейцариядан келтирилган “Зюгана” навини етиштиришни синаб кўришмоқда. Ушбу нав тасодифан танланмаган. Яхши таъм сифатига қўшимча равишда у об-ҳаво шароитларига бардошли ҳамдир. Зеро, мазкур ҳудуд кескин континентал иқлими билан ажралиб туради, деб ёзмоқда KazakhZerno.kz.\n“Зюгана» навининг асосий афзалликларидан бири унинг совуққа чидамлилиги бўлиб, ҳавонинг минус 35 даражагача ҳароратига дош беради ва шунингдек жазирама иқлимга ҳам чидамли. Мевалари иссиқдан қовжираб кичраймайди ва ўз ўлчамини сақлаб қолади. Бу нав резавор экинларнинг асосий касалликларига ҳам бардошлидир«, дейди станциянинг картошка ва мева етиштириш бўлими бошлиғи Гулнур Маханова.\nБўлим раҳбари бошчилигида кафедранинг илмий ходимлари 50 гектар майдонда «Зюгана» ремонтант нави интродукциясини олиб боришди. Улар Швейцария иқлимида униб-ўсган резаворни Шарқий Қозоғистон шароитига мослаштиришга ҳаракат қилишмоқда. Бу, биринчи навбатда, навларни янгилаш учун керак.\nМаханова қайд этганидек, малина баландликда 1,5-2,5 метрга ўсади, резаворнинг ўртача оғирлиги 5-6 грамм, лекин ҳар бири 10 граммдан ҳам бўлиши мумкин. Мевасининг таъми жуда ширин, серсув ва хушбўй.\nЁзда бир бутадан ўрта ҳисобда 2-3 кг, ёз-куз даврида эса 9 кг гача ҳосил олиш мумкин. Агар иссиқхонада агротехник амалиётга тўғри риоя қилинса, ҳосил миқдори 12 кг гача етиши мумкин.\nОлимнинг сўзларига кўра, резавор эзилиб кетмайди ва бу яхши транспортировка ҳамда сақлов сифатини таъминлайди. Малина салқин жойда уч кунгача, музлатгичда етти кунгача сархил ҳолатда сақланади.\n«Зюгана» малинасини тижорат мақсадларида маҳсулот етиштирадиган фермер хўжаликларида ҳам, уйлар томорқасида ҳам ўстириш мумкин.\nҚозоғистонлик фермерлар картошкадан юқори ҳосил олишни кутишмоқда\nЎзбекистонда малина нархи қарийб 30 фоизга ошди


Қиёматнинг аломатларидан … – Самарқанд – Ер юзининг сайқалидир…\nSeshanba, Iyun 2, 2020\nОлимларнинг таъкидлашларича қиёматнинг яқинлашганлигини кўрсатадиган аломатларнинг анчагинаси кўриниб қолгандирлар. Аломатларнинг кичик ҳисобланадиганларидан бир қатори кунимизда содир бўлиб турибди. Шундай қилиб қиёматнинг яқинлашганлигига гувоҳ бераётган кичик аломатлар:\n1. Жоҳиллик кўпайиб, илм озаяди. 2. Жоҳиллар бошга чиқиб, ҳукмдор бўладилар. 3. Ички( кайф берувчи ичимлмк) кўп ичиладиган бўлади. 4. Диний вазифалар, у вазифага муносиб бўлмаганларга берилади. 5. Олимлар тинмасдан гуноҳларга йўл қўядиган, ибодат қиладиганлар жоҳиллардан иборат бўлиб қолади. 6. Киши ўзини бошқасининг зарарларидан қўринмоқ учун унга икромда бўладиган бўлиб қоладилар. 7. Эркаклар хонимлари буйруғига эргашадиган, болалар ота-онасига исёнкор бўладилар. 8. Музика асбоблари ва ўйинларнинг тури кўпаяди. 9. Ишонадиган кишилар озаядилар, “у бир маҳаллада яхши бир киши бор-да”, дейиладиган бўлиб қолинади. 10. Катта-катта ва кўп қавватли бино(иморат)лар қурилади. 11. Кейин дунёга келганлар илгари келганларни жоҳил атайдиган бўладилар. 12. Ёмон кишилар сўз эгалари бўлиб қоладилар. 13. “Ана “у киши яхши бириси” дейишларса-да у кишида иймондан ҳеч нарса бўлмайди. 14. Кишиларда бир-бирларига иззат-ҳурмат озаяди. 15. Эркаклар шойи кийимлар киядиган бўлишадилар. 16. Зино ва ливота(хунасалик) кўпаяди. 17. Одам ўлдириш ва фитна фасод кўпаяди. 18. Диний ишлар айб ҳисобланадиган ва тарк этиладиган бўлади. 19. Бидъатлар кўпайиб, суннатлар эсдан чиқади. 20. Ҳар жойда (ҳар мамлакатда) золим ва зўравонлик кўпаяди. 21. Гуноҳлар яхши, ибодатлар ёмон кўрсатиладиган бўлиб қолади. 22. Дажжол каби ёмонлар чиқиб, кишиларни тўғри йўлдан чиқарадилар. 23. Ёшлар кўплаб гуноҳлар қиладиган ва хотинлар ишни бузадиган бўлиб қоладилар. 24. хотинлар бошларини турли-турли хил ўрашадилар ва жуда тор кийимлар киядиган бўладилар. 25. Кшилар тўғри сўзлайдиганларни бошларидан ҳайдашга ҳаракат қиладиган бўлиб қолишадилар. 26. Исломнинг исми, Қуръони каримнинг расми қолади. 27. Кишилар олимларни ташлаб жоҳилларга эргашадиган бўлиб қоладилар.\nҚиёматнинг буюк аломатлари:\n1. Маҳди алейҳиссалом келади ва дунёни адолатли идора этади. 2. Дажжол чиқиб, Тангрилик даъво қилади. 3, Ийсо алейҳиссалом келади ва Дажжолни ўлдиради. 4. Яъжуж ва Маъжуж чиқиб, улар дунёни фасодга буғади. 5. Макка-и Мукаррамадан Доббатуъл-ард чиқади. 6. Қуёш ғарбдан чиқади. 7. Одандан катта бир олов(оташ) чиқади.\n22/06/2019 admin Қуръони каримнинг ўзбекча мазмуниda fikr bildirishni o'chirish\nИншоАллоҳ қўямиз ….


22 Январь 10:10\nNUR-SULTAN. Kazinform – 2021 йилнинг январ-ноябр ойларида ЕОИИга кирмаган давлатлар билан ташқи савдо ҳажми 34,3 фоизга ошди, дея хабар берflb Kazinform Евроосиё иқтисодий комиссияси матбуот хизматига таяниб.\n«2021 йилнинг январ-ноябр ойларида ташқи савдо ҳажми 752 миллиард АҚШ долларини, шу жумладан экспорт – 465,9 миллиард доллар, импорт – 286,1 миллиард долларни ташкил этди. Ўтган йилнинг шу даврига нисбатан экспорт 42,5 фоизга, импорт 22,8 фоизга ошди. 2021 йилнинг январ-ноябр ойларида 2020 йилнинг январ-ноябрига нисбатан ЕОИИга кирмайдиган мамлакатларга Беларусьдан товарлар экспорти 50,3 фоизга, Россиядан 45,4 фоизга, Қозоғистондан 23 фоизга ва Арманистондан 16,3 фоизга ошди. «, - деб хабар беради ЕИК.\nЕОИИдан экспорт қилинадиган товарларнинг асосий харидорлари Европа Иттифоқи мамлакатлари (уларнинг улуши экспорт етказиб беришнинг 42,2 фоизини ташкил этди) ва Осиё-Тинч океани иқтисодий ҳамкорлик ташкилоти (28,6 фоиз) бўлди. Иттифоқ бозорига импорт бўйича мамлакатлар орасида Хитой ва Германия етакчилик қилмоқда.\nЕреванда полиция мухолифат намойишини тўхтатиб, фаолларни ҳибсга олишни бошлади


Qalampir.uz - Видео: Ватанга хиёнат қилган террорчи Ўзбекистонга олиб келинди\n13:48, 20.07.2018 Жамият\nЗокир Раҳимов 2000 йилдан буён қидирувда бўлган.\nДХХ Навоий вилояти бошқармаси томонидан амалга оширилган қидирув тадбирлари натижасида Туркистон Ислом ҳаракати кейинчалик Ислом жиҳоди иттихоти Халқаро террористик ташкилотлар аъзоси ҳисобланган ўзбекистонлик Зокир Раҳимов Туркиянинг Истанбул шаҳрида қўлга олинди ва Ўзбекистонга экстрадация қилинди.\nМаълум бўлишича, Зокир Раҳимов 2000 йилдан буён қидирувда бўлган. 1999 йил 16 февраль воқеаларидан сўнг турли экстремистик диний оқим аъзолари ҳуқуқни муҳофаза қилувчи идоралар томонидан сўроқ қилинади. У жиноий жавобгарликка тортилишдан қўрқиб, Тошкент вилояти Бекобод шаҳри орқали Тожикистонга чиқиб кетган.\nЗокир Раҳимов Тожикистонда Туркистон Ислом ҳаракати террористик ташкилоти сафига қўшилади. Сўнгра мазкур ташкилот аъзоси, қидирувда бўлган, асли навоийлик Норова Азиза Абдураҳмоновага иккинчи хотин сифатида уйланади. Сўнгра унга Фотима Азимова номи билан сохта Қирғизистон фуқаролиги паспортини олиб беради.\nҲозирда ДХХ Навоий вилояти бошқармаси томонидан Зокир Раҳимовга нисбатан қўзғатилган жиноят иши доирасида тергов-суриштирув ишлари олиб борилмоқда.\nТеглар:Зокир Раҳимов ДХХ Туркия\n“Илмий-тадқиқот институти ходимларининг маошлари бир неча баробар оширилади” – Президент\n10:29, 15.11.2018 2 278\n07:30, 12.11.2018 2 732\n21:57, 10.11.2018 5 165\n11:06, 03.11.2018 22 940


Кластерлар тўғрисида алоҳида қонун керак! - Ishonch.uz\nБош саҳифа Бош саҳифа Кластерлар тўғрисида алоҳида қонун керак!\nКластерлар тўғрисида алоҳида қонун керак!\nШу йил баҳор фаслининг бошида Вазирлар Маҳкамаси ҳузуридаги Агросаноат мажмуи устидан назорат қилиш инспекциясининг Андижон вилояти бошқармаси ўзининг 2020 йилги фаолиятига бағишланган матбуот анжумани уюштирди. Унда масъуллар йил давомида ўтказилган назорат тадбирлари, аниқланган қонунбузарликлар, қабул қилинган маъмурий қарорлар ва киритилган тақдимномалар хусусида батафсил маълумотлар беришди.\nБизни эса инспекция ҳисоботидан кўра кластерлар ва фермерлар муносабатларига оид айрим масалалар қизиқтирарди. Шу боис, мутасаддиларга мурожаат қилдик:\n– Маълумки, фермер қишлоқ ва сув хўжалигига доир қонунларга риоя қилмаса, ресурслардан оқилона фойдаланмаса, унга нисбатан тегишли чора кўрилади. Буниси тушунарли, аммо кластер фермер манфаатларини бузганда, инспекциянинг «қўли» қаергача етади? Бундай дейишимизнинг боиси, кластерлар тадбиркорлик субъектлари сирасига киритилган. Қонунчилигимиз эса тадбиркорни унча-мунча идора безовта қилишига йўл қўймайди.\nАйтишларича, инспекцияга кластер мутасаддилари устидан шикоят келиб тушса, бу ҳақда Ўзбекистон Республикаси Президенти ҳузуридаги Тадбиркорлик субъектларининг ҳуқуқлари ва қонуний манфаатларини ҳимоя қилиш бўйича вакил – Бизнес-омбудсманга хабар берилади. Унинг розилиги олингач, кластер фаолияти текширилиб, можарога ойдинлик киритилади. Масалан, шу асосда ўтказилган текшириш жараёнида аниқланишича, бултур Пахтаобод туманидаги кластер масъуллари бир фермернинг пахтадан орттирган даромадидан қуритиш-тозалаш харажатлари учун 22 миллион сўм ортиқча пул чегириб қолишган. Туман бўйича фермерлар ҳисобидан ноқонуний ушлаб қолинган жами маблағлар миқдори эса 1 миллиард 953 миллион сўмни ташкил этган.\nЖорий меъёрларга биноан, пунктга топширилган пахтанинг намлик даражаси 9, ифлослик даражаси эса 2 фоизга тенг бўлиши керак. Ҳар иккала кўрсаткич меъёрдан ортган тақдирда, кластер қуритиш-тозалаш харажатларига ҳар тонна пахта учун фермер ҳисобидан ўртача 50-55 минг сўмдан ушлаб қолади. Бу нормал ҳолат. Марҳамат тумани пахта кластери эса айни масалада ҳар тонна ҳосил учун етиштирувчиларга қўшимча равишда 30 минг сўмдан «солиқ солган». Табиийки, бундай вазиятда фермерлар ўз ҳуқуқларини талаб қилишга ҳақли.\nАслида бундай ҳолатлар кластер-фермер муносабатларига оид кемтикликларнинг бир қирраси, холос. Чунки сўнгги икки йил ичида турли ташкилот-идораларга кластерлар устидан арз қилувчи фермерлар кўпайди. Кузатувлардан аён бўлишича, пахта ҳосилига давлат буюртмачи бўлган даврга нисбатан ҳозир фермерлар томонидан судга даъво аризалари киритиш ҳам анча кўпайган.\nДарвоқе, фермерлар дардига қулоқ тутсангиз, уларнинг фиғони фалакка чиқади: «Кластерга шартномавий қараммиз. У пахта даромадини вақтида ҳисоб-китоб қилмаяпти. Ҳақимизни бераётганда эса ҳали у, ҳали бу хизматини рўкач қилиб, катта суммадаги пулларимизни ушлаб қоляпти. Қисқаси, кластер биз кутган ва орзу қилган тузилмага айлана олмади. Қайтага, пахтага давлат буюртмачилик қилган кезлар деҳқонларга муносабат яхшироқ эди…».\nПиллачилик кластерларига нисбатан ҳам шунга ўхшаш жиддий эътирозлар тез-тез қулоққа чалинмоқда. Ёдингизда бўлса, ўтган йили «Ishonch» газетасида «ANDIJAN SILK CO» МЧЖ пилла кластери фаолиятига дахлдор «Матмуса неча марта уйланади?» сарлавҳали танқидий мақола ёритилганди. Натижада Марҳамат туманининг Бирлик маҳалласида яшовчи элликка яқин пиллакор таҳририятимизни ўзлари учун «танка»га айлантиришди. Йўқ, улар бировдан ош-нон сўрашмади, фақат битта дардларини айтишди. «Илтимос, топширган пилламиз ҳақини – пешона теримиз маҳсулини ундиришда кўмаклашинглар. Чунки кластер масъулларига ялинавериб чарчадик», дейишди.\nМана, иккинчи мавсумдирки, таҳририят вакили «Ўзбекипаксаноат»га сим қоқиши, уюшма эса кластер мутасаддисининг «қулоғидан тортиб қўйиши» туфайлигина туман пиллакорларига меҳнат ҳақлари етказиб бериляпти. Энди, бир ўйлаб кўринг, шу масала аслида вазирлик мақомидаги уюшма миқёсида ҳал этиладиган муаммоми?\nЭнди фермерларни қийнаётган энг асосий саволга жавоб излаб кўрайлик: эзгу орзу-ниятлар билан тузилган кластерлар нега кутилган натижани бермаяпти? Улар нима учун ўзларига билдирилган ишончни оқламаяпти?\nКузатувлар асосида чиқарилган хулосалар эса қуйидагича: аввало, фермерлар кластерга шартномавий қарам бўлиб қолишмоқда. Қонунчиликка мувофиқ, фермер мустақил фаолият юритиш ҳуқуқига эга. Амалда эса кластерлар билан муносабатларда танлов имконияти йўқ ҳисоби. Айтайлик, Андижон вилоятида ҳозир МЧЖ шаклидаги 13 та пахта-тўқимачилик, 5 та пиллачилик кластери фаолият кўрсатяпти. Улар маълум туманларга бириктирилган. Шундай экан, муайян ҳудуддаги фермерлар ўша тумандаги кластер билан ҳамкорлик қилишга мажбур. Ҳақ-ҳуқуқи учун астойдил курашишга қодир саноқли фермерларни истисно қилсак, қолганлари маҳаллий ҳокимлик мутасаддиларининг маъмурий буйруқбозлиги остида кластерлар билан шартнома имзолашади.\nАлбатта, шартнома – томонлар ўз ҳуқуқлари ва мажбуриятларини англаган ҳолда онгли равишда тузиладиган ҳужжат. Не дейсизки, шартлари кластер томонидан шакллантириладиган шартномаларни имзолаш жараёни баъзан пайсалга солиниб, йил охирига қадар атайин кечиктирилаётгандай. Ҳолбуки, бу вақтда ҳамма байрам ташвишлари билан андармон бўлади. Ана шундай бир вазиятда маҳаллий ҳокимиятнинг «Масала бугундан қолмаслиги керак!» қабилида иш тутиб, шартномани имзолатишга аралашуви кластерга жуда қўл келади.\nБарча фермер бир жойга йиғилган, шартномани дўппини бошдан олиб, бафуржа ўқиб чиқиш имкони бўлмаган пайтда кўпчилик «Бор-э!», деб имзо чекиб юборади. Келаси йил якунида эса кўпинча кластер ва фермер ўртасида молиявий низо келиб чиқади. Судда, турган гапки, аксарият ҳолларда кластер байроқни илиб кетади. Чунки унинг қўлида фермернинг икки оёғи бир этикка тиқилган дамларда муҳрланган ҳужжат бор. Бу фикримизни исботлайдиган далиллар истаганча топилади.\nЎзаро гурунглар чоғи кўпчилик фермерлар «оқ олтин»га давлат буюртмачилик қилган кезларда пахтадан олинган даромад ҳар йили 31 декабргача хўжаликнинг ҳисобрақамига келиб тушганини таъкидлашади. Кластер тизими жорий этилгандан буён эса аксарият ҳолларда бундай ҳисоб-китоблар вақтида амалга оширилмаяпти. Фермернинг ҳақини тўрт ой, олти ой, ҳатто бир йил кеч бериш анъанага айланиб улгурди. Қолаверса, кластерлар томонидан фермерга топширган ҳосили ҳисобидан кунжара, шелуха каби маҳсулотлар бериш масаласи ҳам деярли йўққа чиқарилмоқда.\nАлбатта, фермернинг ҳам ўз режалари бўлади. Қўл остида ишловчи деҳқонларнинг ижтимоий ҳимоясини таъминлашдан ташқари, давлат томонидан илгари сурилаётган самарали ташаббусларни ҳаётга татбиқ этиши учун унга катта маблағ керак. Дейлик, бу йил деҳқончиликка сув тежовчи технологияларни жорий этиш устувор аҳамият касб этмоқда. Кластердан ўтган йилги даромадини ҳануз ололмаган фермер қандай қилиб, қайси маблағи эвазига бу янгиликни фурсат ғаниматида амалиётга жорий эта олади?\nПахтани қуритиш-тозалашга боғлиқ тарифларни кластер фермер билан келишган ҳолда ёки уларнинг фаолиятини ҳимоя қилувчи органлар, жумладан, Фермер, деҳқон хўжаликлари ва томорқа ер эгалари кенгашлари иштирокида ишлаб чиқиши зарур. Амалда эса ҳар бир кластер бу борада ўз билгича иш тутмоқда. Собиқ «Пахтасаноат» тизимидан мерос қолган низомларни ўз йўриғига мослаб, тарифларни шу асосда шакллантирмоқда. Оқибатда икки ўртада можаро авж оляпти. Фермерлар дала юмушлари билан шуғулланиш ўрнига турли идораларга мурожаат этишга мажбур бўлишяпти.\nБинобарин, бу масалаларни тартибга соладиган, барча кластерлар бирдай риоя қилиши шарт бўлган ҳужжат ишлаб чиқилиши зарур. Бу – давр тақозоси!\nБизнингча, кластерлар фаолиятини текшириш масаласида ҳам янгича ечимга эҳтиёж бор. Матбуот анжуманида эслатилишича, кластер фаолиятини текширмоқчи бўлган идора вакиллари қўлида, албатта, талабгорлардан тушган шикоят хати ва Бизнес-омбудсманнинг рухсатномаси бўлиши шарт.\nАлбатта, биз мамлакатда тадбиркорлар фаолиятига асоссиз аралашувларга йўл қўймаслик борасидаги ҳаракатларни олқишлаймиз. Аммо тадбиркорлик субъекти саналмиш кластер фермер билан ўзаро муносабатда «Шум бола» асаридаги бой отанинг Қоравойга муомаласидан андаза олган бўлса-чи? У фермернинг ҳақ-ҳуқуқлари ва қонуний манфаатларини поймол қилишда давом этаверса-чи?..\nТўғри, халқимиз андишали. Айниқса, машваратларда кластер мутасаддисини маҳаллий ҳокимнинг биқинида кўрган ҳар қандай фермер ҳам унинг устидан шикоят битмоққа жазм қилавермайди. Негаки ҳоким тўнини тескари кийса, ерини олиб қўйиши эҳтимолдан холи эмас. Бундай ҳолатга мисоллар камми? Муҳими, бу масалани ҳам жиддий ўйлаб кўриш даркор.\nЎрни келганда яна бир гап. Бизда ҳар гектар ердан 40 центнердан ҳосил олган хўжалик раҳбарларини «Олтин фермер» деб олқишлаш анъанага айланган. Чунки бундай ютуққа эришиш ҳамма деҳқоннинг ҳам қўлидан келавермайди.\nЭнди, манави мисолга бир эътибор қаратинг. Яқинда ҳосилдорликни кўтариш бобида ҳамкорлик қилаётган фермерларга намуна бўлсин, деган эзгу ниятда кластерларнинг ўзларига ҳам давлат томонидан катта ишонч билдирилиб, экин майдонлари ажратиб берилди. Биргина Андижон вилоятида 13 та пахта-тўқимачилик кластерига 16 минг 184 гектар майдон бириктирилди. Белгиланган режа ҳам ҳазилакам эмас: гектар ҳисобига нақд 50 центнердан! Таассуфки, бошқаларга ибрат бўлиши умид қилинган айрим кластерлар далаларидаги бугунги манзара, парваришланаётган ғўзаларнинг ривожи ўртамиёна фермернинг экинзоридан деярли фарқ қилмайди. Элак сувдан кўтариладиган дамлар эса тобора яқинлашмоқда…\nАлбатта, ҳукуматимизнинг жорий йил март ойида эълон қилинган «Агросаноат кластерлари мақоми ва уларнинг фаолиятини ташкил этиш тартиби тўғрисида»ги қарори лойиҳасида юқоридаги каби бир қатор муаммоларни ҳал этишга эътибор қаратилган жиҳатлар ҳам бор. Аммо, бизнингча, мамлакат аграр секторининг келажаги кластерларга боғлиқ экан, ушбу соҳани тартибга солувчи алоҳида қонун ҳужжати керак. Йўқса, аксарият кластерлар фаолиятидан кутилаётган умидлар бундан кейин чиппакка чиқавериши эҳтимолдан холи эмас.\nАввалги саҳифаДунё янги «пандемия» қаршисида(ми?)\nКейинги мақолаХалқ таълими вазирлиги тушунтириш беради: мактабда диний мансубликни намойиш этувчи кийимда юриш мумкин эмас\nЎЗБЕК ТИЛИНИНГ ГЛОБАЛ ЛИСОНИЙ МАНЗАРАЛАРИ\nФорум янги имкониятларни очмоқда\n«У касабақўм бўлиб туғилган»\n– Cанобар опа, бу можарога ўзингиз аралашмасангиз бўлмайди... Касабақўм раиси цехларни айланар экан, 30 ёшлар чамасидаги йигит асабийлашган ҳолатда унга рўбарў бўлди. – Нима гап, Машҳурбек?...\nНемис қизи лиза\nОна тилим – жони дилим


Даврон Файзиев: "Бугунги ғалабани узоқ йўл босиб келган мухлисларга бағишлаймиз" / CHAMPIONAT.asia\n16:17"Самисов билан"нинг 2-сони — ҳакамлар, ҳакамлик соҳасидаги коррупция ҳамда уларга берилаётган пуллар ҳақида 0 16:10Ўзбекистон кубоги. "Машъал" - "Металлург" учрашувини жонли томоша қилинг 0 16:09Ўзбекистон кубоги. Бугунги ўйинлардан онлайн ҳисоб 0 15:53МЮни сотиб олмоқчи бўлган Макгрегорнинг бойлиги 252 млн долларга баҳоланди 1 15:34АГМК жамоасининг "Шабаб Ал Аҳли"га қарши учрашувдан олдинги расмий машғулоти 7 15:22Омар Моманидан карикатура: АПЛ клублари Суперлига самолётидан тушиб қолишди 0 15:20Биринчи лига. 3-тур расмийлари 0 15:16Кореялик футболчи дубль қайд этган "Турон" - "Арал Самали" ўйинидан галерея 1 15:08"Рома" Европа Лигаси ярим финали олдидан Педросиз қолди 0 14:41Олимпиада-2020: футбол мусобақаси гуруҳ босқичига қуръа ташланди 9 14:29АГМК бугун "Шабаб Ал Аҳли" билан ўйнайди. Араб клубининг энг қиммат футболчисини биласизми? 15 14:21"Вильярреал" президенти Перес ҳақида: "Худбин, худбин ва яна бир бор худбин. У фақат "Реал" ҳақида ўйлайди. Биз уни қутқаришимиз керак эмас" 10 13:55"Реал энди Ўзбекистон Суперлигасида иштирок этиши керак" — Европа Суперлигаси тўхтатилгани ҳақида "Твиттер нима дейди?" 17 13:45Спортчилар ижтимоий тармоқларда 1 13:40Рожерс "Тоттенхэм"ни бошқаришни хоҳламади 4\nДаврон Файзиев: "Бугунги ғалабани узоқ йўл босиб келган мухлисларга бағишлаймиз"\n06 апр 19:46\nТеглар : БухороДаврон Файзиев\nПро лиганинг учинчи туридан ўрин олган "Олимпик" - "Бухоро" (0:2) учрашувидан сўнг меҳмонлар бош мураббийи Даврон Файзиев фикрларини билдириб ўтди\n"Авваламбор, "Олимпик" жамоаси раҳбариятига ўз миннатдорчилигимни билдирмоқчиман, ташкилий ишлар ҳамда сифатли майдонда тўп тепишга шарт-шароит яратиб беришгани учун.\nЎйинга тўхталадиган бўлсам, бугунги баҳсга ўта жиддий тайёргарлик кўрган эдик. "Олимпик" яхши шаклланаётган ёшлардан иборат жамоа, мураббийи ҳам замонавий фикрлайдиган яхши мутахасис ҳисобланади. Аммо ҳар бир жамоа ўз олдига ғалабани мақсад қилиб қўйган бўлади, бизнинг ҳам ўйлаган режаларимиз амалга ошди. Ўйлайманки бугунги баҳс, барчага манзур бўлди. Қолаверса, бизни ёлғизлатиб қўймаслик учун Бухоройи шарифдан ташриф буюрган мухлисларимизга катта рахмат деб қоламан. Уларнинг қўллаб қуватлашини биз ҳар доим ҳис қилиб турамиз. Ғузор, Олмалиқ ва мана бугун Тошкентда ҳам биз билан бирга бўлишди. Бугунги ғалаба мухлисларимиз учун.\nКлубимиздаги ёш футболчилардан бири ҳозирда "Олимпик"да ўйнамоқда. Учтаси ўз жамоамизда қолган. Сардор Иззатов, Нуриддин Музаффаров, Анвар Жўраев. Жўраев яқинда олимпия терма жамоаси таркибида Анталиядаги турнирда иштирок этиб қайтди. Барибир кўпроқ маҳаллий футболчиларга эътибор берамиз. Лекин олдимизга катта мақсад қўйилган яъни "Бухоро"ни Суперлигага қайтариш. Қолаверса У18 жамоамизни маҳаллий бухоролик футболчилар ташкил қилишмоқда. Уларга ҳам эътибор қаратамиз. Ўзим яқиндан танишган футболчиларни барчасини жамоада олиб қолганман",- дейди Даврон Файзиев.\nСанъат Шихов: "Олимпик" жамоаси лойиҳасини илгарироқ амалга ошириш керак эди" 8\n06 апр 21:31:31\nБухоро ортиқча куч сарфламади, ақлга суяниб иш қилди ва ўзига керакли натижани қўлга киритди. Майдонда 90 дақиқа бехуда югургандан 30 минут ақлли ўйнаган яхши\nТугри. Нефтчи билан дуранг уйнаганда баъзилар олимпикни осмонга чикариб мактагандилар.Дуранга шунча олкиш деб хайрон булган эдим. Шошилиш керак эмас, макташга хали эрта.Вакт кайси жамоа кучли эканини курсатади.Хаммага ОМАД.\n06 апр 20:04:15\nTajriba o'z so'zini aytdi baribir\n06 апр 20:14:27\n07 апр 14:55:13\nДавронака газни босинг хали Бухоро билан супер лигада хам катта натижаларга эришасиз биз мухлислар бунга ишонамиз\n06 апр 21:37:20


ДЕПУТАТЛИККА НОМЗОД АЁЛЛАР КЎПАЯДИ - Ўзбекистон овози газетаси\nЎзбекистон Хотин-қизлар қўмитаси сиёсий партиялар билан ҳамкорликда «йўл харитаси»ни имзолаш мақсадида учрашув ўтказди. Унда жорий йилги сайловларга тайёргарлик кўриш ва бу жараёнда хотин-қизлар фаоллигини ошириш борасида фикр алмашилди.\nТаъкидландики, хотин-қизларнинг қонуний манфаатлари, ҳуқуқ ва эркинликларини ҳимоя қилиш муҳим вазифалардан бири ҳисобланади. Айниқса, аёлларнинг ижтимоий-иқтисодий ва сиёсий фаоллигини ошириш давр талабига айланмоқда.\n— Президентимизнинг Олий Мажлис Сенатининг йигирманчи ялпи мажлисидаги маърузаси кенг жамоатчилик ўртасида қизғин муҳокама қилинмоқда, — деди Ўзбекистон Хотин-қизлар қўмитаси раиси Элмира Баситхонова. — Республикамизнинг чекка ҳудудларида истиқомат қилаётган опа-сингилларимизда ҳам ўзгача кайфият, кўтаринки руҳ ва шижоатни кўрдим. Бир депутат аёл билан суҳбатимиз ҳеч ёдимдан чиқмайди. Опа кўп йиллардан буён депутат экан. У ўзини хорғин, кексайгандек ҳис этгани боис, жорий йилги сайловларга номзодини кўрсатишга бироз истиҳолада бўлганини айтди. Аммо Президентимизнинг маърузаларини тинглаб, қайта кучга кирганини, эътибор ва ишончдан ёшарганини билдирди. Бундан хулоса қиладиган бўлсак, аёлларга ҳурмат кўрсатиб, уларнинг ақл-у заковатидан тўғри фойдаланилса, жамият ҳеч қачон ютқазмайди.\nХотин-қизлар қўмитаси бешта сиёсий партия билан ҳамкорликда иш олиб бормоқда. Депутатликка номзодларнинг 50 фоиздан ортиғи фаол аёлларимиз орасидан кўрсатилиши бўйича «йўл харитаси»ни ишлаб чиқдик. Тадбир мобайнида ҳужжатни имзоладик. Ўйлайманки, бугунги ҳаракатларимиз ўз натижасини бермасдан қолмайди.\nШунингдек, қўмита таркибида 6 минг нафарга яқин салоҳиятли, фаол хотин-қизлардан иборат кадрлар захираси шакллантирилган. Уларни депутатликка ва турли раҳбарлик лавозимларига тайёрлаш бўйича ўқувлар ташкил этилмоқда. Бу борада Ўзбекистон Республикаси Президенти ҳузуридаги Давлат бошқаруви академияси билан меморандум ҳам имзоланган.\n— Аёлнинг заковати, ақли дунёда тинчликни ушлаб туришга, мамлакатларни ривожлантиришга хизмат қилади, — дейди Олий Мажлис Сенати аъзоси, Ўзбекистон ХДП Марказий Кенгаши раиси ўринбосари Мақсуда Ворисова. — Тарихдан маълумки, Бибихоним буюк бобомиз Амир Темурга ҳам сиёсат бўйича, ҳам ҳарбий юришларида ўз маслаҳатларини берган ва муваффақиятига ҳисса қўшган. Мамлакатимиз раҳбари мана шу салоҳиятни ўзбек аёлларида кўрдилар. Бу ташаббускорликдан юрт равнақи йўлида фойдаланиш кераклигини таъкидлаб, ўз маърузаларида тегишли вазифаларни белгилаб бердилар. Бугунги тадбир давомида имзоланаётган «йўл харитаси» бу масъулиятли вазифани бажаришда барчамизга қўл келади, деб ўйлайман.\nЮқорида Элмира Боситхонова тўғри таъкидлади. Аёл депутат бўлиб фаолият олиб бориши катта масъулият. Сиёсий ҳаёт, кураш осон эмас. Ҳар хил жараёнлар бўлади. Депутатликка номзод аёлларнинг руҳий тайёргарлиги масаласига ҳам алоҳида эътибор қаратишимиз керак бўлади.


Қонун ҳуқуқ беради, масъулият ҳам юклайди — Huquq\nHome / / Қонун ҳуқуқ беради, масъулият ҳам юклайди\nҚонун ҳуқуқ беради, масъулият ҳам юклайди\n10.10.2019\t, Муносабат 121\nМамлакатимизда давом этаётган либераллаштириш ва демократлаштириш, илғор инновация янгиликларини ҳаётга татбиқ этиш жараёни оммавий ахборот воситаларини ҳам қамраб олди. Фуқаролар қонунларда кафолатланган мурожаат қилиш ҳуқуқидан бемалол фойдаланмоқда.\nБугунги кунда оммавий ахборот воситалари, интернет сайтлари ва ижтимоий тармоқларда эълон қилинаётган турли мавзулардаги материалларни ўқисангиз ҳаётимиздаги ўзгаришларни ҳис қиласиз. Холис, аниқ, асосли маълумотларга таяниб ёзилаётган мақола ва хабарлар ўқувчиларнинг хабардорлигини оширишга, ҳуқуқбузарлик, камчилик ва нуқсонларни бартараф этишга хизмат қилмоқда. Асосийси, прокуратура органлари матбуот саҳифаларидаги, интернет сайтларидаги қонун бузилишига оид чиқишларга бефарқ қарамаяпти ва уларга ўз муносабатини билдираяпти.\nЮртимизда бу йил аччиқ қалампир етиштиришни йўлга қўйиш деҳқонлар учун жиддий синов бўлди дейиш мумкин. Бундан кўзланган мақсад – халқимизнинг деҳқончиликдаги бой тажрибасига таянган ҳолда бу экин майдонларини кенгайтириш орқали қишлоқ аҳлининг даромадини ошириш, турмуш шароитини яхшилаш эди. Чунки жаҳон бозорида аччиқ қалампир харидоргир маҳсулот ҳисобланади. Аммо айрим жойларда бу ташаббус охирига етмай қолгани ҳам бор гап. “Ўзбекистон овози” газетаси бу ҳолатга сезгирлик билан муносабат билдирди, шу мавзуда мақола эълон қилди. Жумладан, газетанинг 2019 йилги 66-67-сонидаги “Аччиқ қалампир ҳақидаги аччиқ ҳақиқат ёки кўриниб турган айбини тан олиш ўрнига таҳририятга раддия жўнатган шоввозлар” номли мақолада келтирилган ҳолатлар синчиклаб ўрганилди. Бош прокуратуранинг Жамоатчилик билан алоқалар ва ҳуқуқий ахборот бўлимига Тошкент вилояти прокуратураси тақдим этган ахборотда баён этилишича, “Воҳа зар чашмаси” фермер хўжалиги раҳбари Д.Раҳимов ва “Шаҳриёров Эралижон Шавкатович” фермер хўжалиги раҳбари Ш.Шодиёровдан мақолада кўрсатилган ҳолатлар юзасидан олинган тушунтириш хатида улар “Brand Investment group agro” МЧЖ ва “Агробанк”нинг Касби филиалига нисбатан даъво ва эътирозлари йўқлигини билдиришган. Бундан ташқари, “Нарзуллаев Жалолиддин Элмурод ўғли” фермер хўжалиги билан “Brand Investment group agro” МЧЖ ўртасида 2018 йил 4 майда 6-шартнома тузилгани, унинг 2.1.2-бандига мувофиқ фермер хўжалиги етказиб берилиши лозим бўлган қалампир кўчатининг пулини олдиндан 100 фоиз (7 975 000 сўм) тўлагани аниқланди. Бироқ МЧЖ шартнома шартини бузиб қалампир кўчати етказиб бермагани учун фермер хўжалиги маҳсулот топшириш имкониятидан маҳрум бўлган. Шунга кўра Касби тумани прокуратураси томонидан фермер хўжалигига “Brand Investment group agro”дан 7 975 000 сўм асосий қарз, 3 000 000 сўм пеня ва 16 218 сўм почта харажатини ундириш ҳақида Тошкент вилояти Қуйичирчиқ туманлараро иқтисодий судига даъво аризаси киритилган.\nСуднинг 2019 йил 4 июндаги ҳал қилув қарорига асосан даъво қаноатлантирилиб, 2019 йил 5 августда 4-1105-1901/858-ижро варақаси Қуйичирчиқ туман Мажбурий ижро бюросига юборилган.\n«Ишонч» газетасининг 91-сонида чоп этилган “Ҳавойи қарздорлик ёхуд коммунал тўловлардаги чалкашликлар қачон барҳам топади?” номли мақолага эса Мажбурий ижро бюроси томонидан ўз вақтида муносабат билдирилди.\n2019 йил 21 август куни “nor.uz” сайтида эълон қилинган “Қўмқўрғонга қонунлар етиб келмайди, ишонинг” номли мақолада “Наврўз” маҳалла фуқаролар йиғинида бир гуруҳ шахслар экин майдонларини талон-торож қилгани ҳақида сўз боради. Хусусан, “Алижон омад” фермер хўжалиги раҳбари муайян ер майдонини ноқонуний эгаллаб олгани, айрим фуқаролар бу ерларга ўзбошимчалик билан уй қургани тилга олинган. Сурхондарё вилояти прокуратурасининг ахборотига кўра фуқаролик ишлари бўйича Қумқўрғон туманлараро судининг 2018 йил 13 июндаги ижро ҳужжатига асосан И.Маматова ва унинг оила аъзолари ҳамда А.Маматов “Алижон омад” фермер хўжалигига тегишли ерда ўзбошимчалик билан қурган уй ва қўшимча иморатларни буздириш, ерни фермер хўжалигига қайтариш белгиланган. Мазкур ҳужжат 2018 йил 25 августда МИБнинг Қумқўрғон тумани бўлими иш юритувига келиб тушгач, ижро ҳаракатларига киришилган.\nИжро ҳаракатлари давомида 2019 йил 27 мартда Қумқўрғон тумани ҳокими томонидан МИБ туман бўлимига 851/01-20-хат тақдим қилиниб, Ўзбекистон Президентининг 2018 йил 20 апрелдаги “Фуқароларни ижтимоий қўллаб-қувватлаш бўйича қўшимча чора-тадбирлар ҳамда ўзбошимчалик билан қурилган тураржойларга нисбатан мулк ҳуқуқини эътироф этиш бўйича бир марталик умумдавлат акциясини ўтказиш тўғрисида”ги фармони ижросини таъминлаш мақсадида ўзбошимчалик билан эгаллаб олинган ерда ноқонуний қурилган уйларни буздириш, ерни туман захирасига қайтариш ҳақидаги ижро ҳужжатларини туман ҳокимлигига қайтариш сўралган.\nШу сабабли мазкур ижро ҳужжати 2019 йил 30 мартда “Суд ҳужжатлари ва бошқа органлар ҳужжатларини ижро этиш тўғрисида”ги қонуннинг 40-моддаси 1-бандига асосан Қумқўрғон тумани ҳокимлигига қайтарилган.\n“Муштум” журналининг 2019 йил 6-7-сонида чоп этилган “Қоровул “ов”га чиқди, ортидан ғавғо чиқди” номли танқидий мақола ҳам Мажбурий ижро бюроси томонидан ўрганиб чиқилган. Бюро директорининг ўринбосари М.Эгамбердиев имзоси билан йўлланган ахборотда таъкидланишича, “Муштум” журналининг икки журналисти ҳамда фуқаро Ў.Муродов МИБнинг Пастдарғом тумани бўлимига келиб, электр энергияси бўйича асоссиз қарздорлик ҳисобланганидан ҳамда туман электр тармоқлари корхонасида фаолият юритувчи Ш.Жумаевнинг хатти-ҳаракатларидан норози бўлиб оғзаки мурожаат қилишган. Мурожаат ўрганилганда Ў.Муродовга 183 750 сўм асоссиз қарздорлик ҳисоблангани аниқланган. Ушбу ҳолат юзасидан далолатнома расмийлаштирилиб, асоссиз қарздорлик “Электрҳисоб” дастуридан чиқарилган. Бундан ташқари, Ў.Муродов ҳозир қоровул бўлиб ишлаб келаётган Ш.Жумаевга илгари Туркман маҳалласида назоратчи бўлиб ишлаган вақтида электр энергияси учун берган 360 000 сўм пул ўз ҳисобрақамига тушмаганини маълум қилиб, бу масала юзасидан ёрдам сўраган. Мурожаатни ўрганиш давомида корхона ходими Ш.Жумаев бюронинг Пастдарғом бўлимига таклиф этилиб, ундан Ў.Муродовнинг абонент ҳисобрақамига электр энергияси учун 360 000 сўм пул ундирилиши таъминланди.\nПрокуратура органлари фуқаролар ва юридик шахсларнинг оғзаки ва ёзма мурожаатларига, уларнинг қабулини ташкиллаштиришга жиддий эътибор қаратган бир пайтда айрим шахслар ижтимоий тармоқлар орқали фуқароларни қабул қилишдан бош тортиш ҳолатлари мавжудлиги ҳақидаги ҳақиқатга тўғри келмайдиган хабарларни ҳам тарқатмоқда. Бунга 2019 йил 22 августда “Facebook” ижтимоий тармоғидаги “Антикоррупция” гуруҳида “Obida Rasulova” номли аккаунт эгаси тарқатган хабар мисол бўла олади. Унда аккаунт эгаси Бош прокурор қабул қилишдан бош тортганини қайд этган.\nБиздаги маълумотлар эса фуқароларнинг қабуллари масаласида Бош прокуратурада қонун талаблари асосида қаттиқ тартиб ва интизомга амал қилинишини кўрсатмоқда. Қайд этилишича, Бош прокурор Н.Йўлдошев лавозимга тайинлангандан кейин тўрт марта қабул ўтказган. Бундан ташқари республикамизнинг барча вилоят, шаҳар ва туманларида Бош прокурор ўринбосарлари, вилоят прокурорлари ва бўлинмалар раҳбарлари томонидан сайёр қабуллар ҳам мунтазам ўтказилмоқда.\nШуниси диққатга сазоворки, фуқароларга ҳар томонлама қулайлик яратиш мақсадида қабуллар электрон шаклда ҳам ташкиллаштирилаяпти. 2019 йилнинг 5 июль куни видеоконференция алоқаси орқали мамлакатнинг турли ҳудудларида истиқомат қилувчи фуқароларнинг қабули ўтказилиб, унда 27 нафар жисмоний ва юридик шахслар вакилларининг мурожаатлари тингланган. 2 август кунги видеконференцалоқада эса 26 кишининг мурожаати эшитилган. Худди шундай электрон қабул 6 сентябрь куни ҳам ташкил этилди. Унда Бош прокурор томонидан 29 нафар жисмоний ва юридик шахсларнинг вакиллари қабул қилинди ва уларнинг мурожаатлари тингланди. Ва ниҳоят, октябрь ойининг 4-санасида видеконференцалоқа орқали яна фуқароларнинг қабули ўтказилди. Қорақалпоғистон Республикаси, Фарғона, Наманган, Тошкент, Самарқанд, Сурхондарё, Қашқадарё, Бухоро вилоятлари ҳамда Тошкент шаҳридан 20 нафар жисмоний ва юридик шахснинг электрон мурожаати эшитилди ва қабул қилинди. Мурожаатнинг бу шакли фуқароларга катта қулайлик яратиб, вақти ва нақдини тежаётганини аксарият юртдошларимиз эътироф этаяпти.\nИнтернет орқали сохта хабар тарқатиб, ўқувчиларни чалғитишга, ўзини жабрдийда қилиб кўрсатишга уринаётган фуқаролардан яна бирининг даъвосига тўхталиб ўтишга тўғри келади. Тошкент вилояти прокурорининг ўринбосари З.Қораев имзоси билан тақдим этилган ахборотда ижтимоий тармоқлардан олинган яна бир хабарга қонуний муносабат билдирилган. Ҳақиқатан ҳам Мирсаид Ҳайдаров исмли шахсга нисбатан Ўртачирчиқ тумани ИИБ ҳузуридаги тергов бўлими томонидан 2017 йил 24 июлда ЖКнинг 139-моддаси 2-қисми билан жиноят иши қўзғатилган. Бироқ бу модданинг юқорида айтилган воқеага алоқаси йўқ. Жиноят иши қўзғатилишига Ўртачирчиқ тумани “Қурамаовул чувулдоқ” маҳалла фуқаролар йиғини Саховат кўчаси 16-уйда яшовчи Н.Содиқова ва унинг укаси Р.Муҳаммаджоновнинг фуқаро М.Ҳайдаров фарзандларини кўриш баҳонасида уларнинг уйига келиб, жанжал чиқариб, оилани шарманда қилиш мақсадида турли идораларга туҳматдан иборат аризалар билан мурожаат қилиб келаётгани боис унга нисбатан чора кўришни сўраб туман прокуратурасига йўллаган аризалари асос бўлган. Терговга қадар текширув давомида М.Ҳайдаровнинг аризасида келтирилган важлар тасдиғини топмаган, аксинча, у собиқ турмуш ўртоғига, собиқ қайнонасига ва собиқ қайнукасига туҳмат қилгани аниқланган. Унинг шунга ўхшаш мазмундаги бошқа аризалари ҳам текширилганда, улардаги важлар тасдиқланмаган.\nЖиноят иши бўйича 2019 йил 6 августда туман ИИБ ҳузуридаги тергов бўлими томонидан М.Ҳайдаровга нисбатан ЖКнинг 139-моддаси 3-қисми “г” банди ва 140-модддаси 1-қисми билан айб эълон қилинган ҳамда айблов хулосаси билан мазмунан кўриб чиқиш учун жиноят ишлари бўйича Ўртачирчиқ тумани судига юборилган.\nПрокуратура органлари оммавий ахборот воситалари, интернет нашрлари ва ижтимоий тармоқларда эълон қилинаётган турли мавзулардаги материаллар, фуқароларнинг мурожаатларига келгусида ҳам алоҳида эътибор қаратиб боради.


«Солиқ ва божхона хабарлари» газетасининг 2019 йил 19 ноябрь 47-сони - Gazeta.Norma.uz\n«Солиқ ва божхона хабарлари», №47, 2019й. 19 ноябрь\nҚишлоқ хўжалигида таркибий ислоҳотларни янада чуқурлаштириш, тўғридан-тўғри инвестицияларни жалб қилиш ва уни рағбатлантириш бугунги куннинг асосий вазифаларидандир. Қолаверса, пахта хом ашёси етиштиришнинг самарали усулларини жорий этиш, уруғлик хом ашёсини ишлаб чиқариш, уни қайта ишлаш ва тайёрлаш, шунингдек, бошқа турдаги қишлоқ хўжалиги маҳсулотларини чуқур қайта ишлашга алоҳида эътибор қаратилмоқда.\nБожхона тўловларидан бўйин товлаш мақсадида божхона назоратини четлаб ўтишга уриниш ҳолатлари ҳамон учраб туради.\nМазкур бўлим ходимлари пойтахтимиздаги савдо мажмуаларида омбор сифатида фойдаланиб келинаётган дўконларнинг бирини амалдаги тартибларга кўра кўздан кечиришди.\nУлар Транспорт вазирлиги ва Давлат божхона қўмитасининг қарорида келтирилган (АВ рўйхат рақами 3194, 8.11.2019 йил).\nДСИ камерал текширув натижалари бўйича хронометраж текшириш маълумотномаси ва корхона томонидан тақдим этилган ҳисоботдаги маълумотлар ўртасида аниқланган тафовутлар бўйича қарзни сўндириш талабномасини тақдим этди. Солиқ кодексининг 70-моддасида белгиланган муддатда корхона тафовутларнинг сабаблари тўғрисида ёзма шаклда тушунтириш хатини тақдим этди. ДСИ корхона томонидан аниқланган тафовутларни асослаш белгиланган муддатда тақдим этилмаганлигини кўрсатган ҳолда қарзни ундириш тўғрисидаги даъво аризасини берди. Мазкур ҳолда ДСИ судга қарзни ундириш тўғрисидаги даъво аризасини беришга ҳақлими?\nБизнинг МЧЖ битта муассис томонидан таъсис этилган. Қурилиш ташкилоти билан буюртмачининг материалларидан қурилиш ишларини бажаришга шартнома туздик. Муассис ишларни бажариш учун қурилиш материалларини харид қилди ва уларни устав фондини шакллантириш ҳисобига МЧЖга берди. Ушбу қурилиш материаллари билан устав фонди тўлиқ шаклланди. Қурилиш якунлангач, материалларнинг бир қисми фойдаланилмай қолиб кетди. Муассис фойдаланилмаган материалларни олиб кетишга ва УФни ушбу суммага камайтиришга қарор қилди. 1. Муассис аввалига материалларни УФни тўлдиришга киритиб, кейин уларни УФни камайтириш ҳисобига олиб кетишга ҳақлими? 2. Корхона ва муассис учун ушбу операцияларнинг солиқ оқибатлари қандай бўлади?\nТашкилот фойдаланишда бўлган асосий воситаларни харид қилди. Улардан 2 йил давомида фойдаланилди. Сотиб олувчи ташкилот кичик корхона ҳисобланганлиги сабабли ушбу АВни қайта баҳоламади, қайта баҳолаш 3 йилда 1 марта ўтказилади. Сотиб олувчи корхона қайта баҳолаш чоғида мазкур 2 йилни ҳисобга олиши ва олинганига 1 йил бўлганлигига қарамай, 3 йилда 1 марта ўтказиладиган қайта баҳолашни амалга ошириши лозимми?\nКорхона – ЯСТ тўловчиси йирик суғурта компаниясининг устав фондида улушга эга. У ўз улушини Туркия компаниясига бозор қиймати бўйича сотиш учун олди-сотди шартномасини тузди, бозор қиймати мустақил баҳоловчи компания томонидан аниқланди. Улушнинг баланс қиймати баҳолаш қийматидан паст. Ҳисоб-китоб счётига АҚШ доллари эквивалентида улуш келиб тушган. Бошқа корхонанинг УФдаги улушини сотиш қандай солиқ оқибатларига олиб келади?\nУмумбелгиланган солиқларни тўловчи ташкилот юк автомашиналарини сотиш бўйича воситачилик хизматларини кўрсатади. ДЙҲХХда ҳисоб-маълумотларни ҚҚСсиз оламиз. Уларни автотранспорт воситаларини сотувчиларга текинга берамиз. Автомашиналар сотилганда ҳисобварақ-фактурада нарх кўрсатилмаган ҳолда ҳисоб-маълумотлар сонини қайд этамиз. Ҳисоб-маълумотнинг қиймати автотранспорт воситаларини ишлаб чиқарувчилар томонидан қопланмайди. 1. Ҳисоб-маълумот текинга берилганда, унинг таннархига ҚҚС ва фойда солиғи солинадими? 2. Ҳисоб-маълумотнинг ҳисобдан чиқарилиши қандай проводкалар билан расмийлаштирилади?\nКомпания ўз фаолиятини таъминлаш давомида турли хил харажатларни амалга оширади. Уларнинг бари асосий фаолият тури билан бевосита боғлиқ эмас. Бироқ улар ҳам ҳисобга олиниши ва эътироф этилиши лозим. «Norma» МЧЖ экспертлари қандай чиқимларни операцион харажатлар моддасига киритиш мумкинлиги, шунингдек уларни қандай ҳисоблаш ва ҳисобга олиш лозимлиги ҳақида тушунтириш берадилар.\n2019 йилнинг ноябрь ойи учун\nТашкилот (МЧЖ) ҚҚС тўловчиси ҳисобланади. У бошқа ташкилотга 3 ой олдин товар сотган. Тўловни олдик, шартнома тўлиқ бажарилган, ҳисоб-китобда ушбу битим бўйича ҚҚСни ҳам кўрсатганмиз. Айни пайтда сотиб олувчидан ҚҚС қайтариб берилиши сўралган хатни олдик. Хатда улар алоҳида молиялаштиришда эканликлари, шу сабабли сотиб оладиган товарлари ҚҚСдан озод этилганлиги маълум қилинган. Сотиб олувчи товарлар, ишлар, хизматларни олишда ҚҚСдан озод этилганлиги ҳақидаги маълумотларни ўз вақтида тақдим этмаганлиги сабабли сотувчи ундан олинган ҚҚС суммасини қайтармаслиги мумкинми?\nУмумбелгиланган солиқларни тўловчи корхона дори воситаларини улгуржи ва чакана сотади. Кўрсатиладиган хизматларнинг сифатини ошириш учун дори воситаларини харидорларга етказиб бериш режалаштирилмоқда. Буюртма қийматига ва етказиб бериладиган манзилнинг узоқ-яқинлигига қараб хизмат пулли ёки текин бўлиши мумкин. Дори воситаларини етказиб бериш пулли ёки текин бўлганда қандай солиқ оқибатлари юзага келади?\nИшлаб чиқариш корхонаси Тожикистон Республикаси резиденти бўлган жисмоний шахсга маҳсулот реализация қилиш тўғрисида шартнома тузди. Тўлов 100% миқдорида нақд пул шаклида сотувчининг валюта счётига ўтказилади. Банк бундай операция амалга оширилишига рухсат беради. Президентнинг ПФ-5564-сон Фармонида жисмоний шахсларга умумий қиймати 5 минг АҚШ долларидан кўп бўлмаган товарларни божхона декларацияси тақдим этмасдан Ўзбекистондан олиб чиқишга рухсат этилганлиги кўрсатилган. 1. Тожикистон Республикасининг жисмоний шахси – резидентига 5 000 АҚШ долларилик тайёр маҳсулот реализация қилинганда божхона декларацияси тўлдирилиши зарурми? 2. Ушбу операция экспорт ҳисобланадими, унга қайси ставка бўйича ҚҚС солинади?\nКомпания хорижий агентлар – ёрдамчи пудратчиларни жалб этган ҳолда Ўзбекистон ҳудудида ва ундан ташқарида транспорт-экспедиторлик хизматларини кўрсатади. Шундан келиб чиқиб, компания хизматларни импорт қилишда 2019 йил 1 октябрдан бошлаб ҚҚСни тўлашга ўтиши зарурми? Ёки фақат товарларни импорт қилувчилар ҚҚС тўлашга ўтадиларми?\nКорхона балансида машина ва механизмлар бор, қурилиш объектида транспорт хизматларини кўрсатишда улардан фойдаланилади. Корхона бош пудратчи сифатида чиқди, келишилган нарх – 1 машина-соат учун 300 000 сўм, шу жумладан ҚҚС – 20%. Ишларни бажариш учун ёрдамчи пудратчи жалб этилган, у 1 машина-соат учун 200 000 сўм нархида хизмат кўрсатган, шу жумладан ҚҚС – 20%. 1. Ёрдамчи пудратчини жалб этган ҳолда хизматлар кўрсатилганда, бош пудратчи буюртмачига қандай суммага бажарилган ишлар тўғрисидаги маълумотнома-ҳисобварақ-фактурани ёзиб беради? 2. Фойда солиғини ҳисоблашда ёрдамчи пудратчи хизматларининг қиймати қандай ҳисобга олинади?\n2019 йил 1 январдан ташкилот умумбелгиланган солиқларни тўлайди. 1.01.2019 йил ҳолатига кўра сотилмаган квартиралар бор. 2019 йил 14 майгача ҚҚСни ҳисобга олган ҳолда сотдик, 14 майдан кейин Президентнинг 13.05.2019 йилдаги ПФ-5715-сон Фармонининг 13-бандига мувофиқ ҚҚС бўйича имтиёзни қўлладик. Ушбу Фармоннинг 26.09.2019 йилдаги янги таҳририга мувофиқ имтиёзнинг амал қилиш муддати 1.01.2019 йилдан бошланади. Корхона тақдим этилган имтиёзни ҳисобга олган ҳолда қайта ҳисоб-китобни топширмоқчи бўляпти, бироқ ДСИда у қайта ҳисоб-китоб қилишга ҳақли эмаслигини ва аниқлаштирилган ҳисоботни қабул қилмасликларини айтишяпти. Харидорлар билан шартномалар 2 йил олдин тузилган, квартиралар нархи ҚҚСга боғланмаган ҳолда белгиланган. Корхона имтиёзни қўллашда сотиш нархини ўзгартирмоқчи эмас, у ҚҚСсиз айнан ўша қийматга тенг бўлади. Январдан майгача ҚҚС бўйича қайта ҳисоб-китобни имтиёзни ҳисобга олган ҳолда топшириш мумкинми?


Украина миллий банки мамлакатда WebMoney, "Яндекс.Деньги", Qiwi Wallet, "Wallet one/Единый кошелек" тўлов тизимларини қўллашни тақиқлаб қўйди, деб хабар бермоқда РИА “Новости” ахборот агентлиги.\nХабарга кўра, бундай қарорга Украина марказий банки билан хизматларни тақдим қилиш бўйича келишилмагани сабаб бўлган.\nТаъкидланишича, Украина марказий банки WebMoney.UA давлат ички тўловлар тизими ишини маъқуллаган.\nРИА “Новости” ахборот агентлигига "Яндекс.Деньги" матбуот хизматида маълум қилинишича, хизмат Украинада фаолият юритмайди ва бутун дунё бўйлаб Россия қонунчилигига мувофиқ равишда Россия марказий банки лицензияси бўйича ишлайди.\nРоссия тўлов тизимлари Украинанинг 31 октябрда кучга кирган санкциялари остига тушди. Улар орасида "Колибри", "Золотая корона", "Юнистрим", "Международные денежные переводы "Лидер", Anelik, Blizko каби тўлов хизматлари бор.\nУкраина миллий банки WebMoney "Яндекс.Деньги"


Хитой халқ-озодлик армияси ахборот воситалари кичик ўлчамли учувчисиз учиш аппаратларига қарши курашиш учун мўлжалланган янги мобиль комплекс синовлари ҳақида маълумотлар тарқатди. Ушбу замонавий комплекс маҳаллий «ГуоРонг текноложиз» компанияси мутахассислари томонидан ишлаб чиқилган бўлиб, унинг барча элементлари «Изуцу» фирмасининг иккита юк автомобилига жойлаштирилган.\nҲаракатчан комплекс таркибига лазер ва нишонларни аниқловчи оптоэлектрон станция, айланма тасвирни таъминловчи радиолокация станцияси ва тўсиқлар қўйиш станцияси киради. Маълумотларга кўра, радиолокация станциясининг ҳаракатланиш радиуси 55 км, лазер радиуси эса деярли 1 км.ни ташкил этади. Ўтказилган синовлар вақтида комплекс номаълум учувчисиз учиш аппаратини аниқлаган ва уни радиотўсиқлар ёрдамида ишдан чиқарган. Сўнгра лазер 360 метр масофадан шартли нишон – учувчисиз учиш аппаратига илинган, қалинлиги бир неча сантиметрдан иборат бўлган пўлат пластинани, кейин эса аппаратнинг ўзини яксон қилган. Хитойлик мутахассислар мазкур комплексдан ҳарбий мақсадлардан ташқари, мамлакат аэропортларининг ҳаво бўшлиқларини қўриқлаш учун ҳам фойдаланишни режалаштирган.


Юрагида ўти, белида белбоғи йўқ ўзбегим « Ўзбекистон Халқ Ҳаракати\nЮрагида ўти, белида белбоғи йўқ ўзбегим\n12 July 2013 - 9:53\nЎзи доим юрагим сиқиқ юраман, нега десангиз, ҳе…, сўраманг, буни биласиз. Ватанимиздаги аҳволдан шунақаман. Бугун бу аҳволга тушишимизга ким сабабчи эканлигини аниқ ва равшан тушунгандайман.\nКелинг бугунги воқеани айтиб берай…\nҚишлокдаги ўртанча қизим набираларим билан зиёратга келди. Меҳмонлар билан кўчага чиқдик, би-и-р кичкинтойларни ўйнатиб, муз қаймоқ билан сийлаш учун. Ахир биз ўзбеклар ҳам ҳақлидирмиз бундай кичик кунгилхушликларга, гарчи Намангандек шаҳримизда борадиган, кўнгилдан яйраб дам оладиган жойларнинг ўзи деярлик бўлмаса ҳам. Қайтишда, пиёдаладик. Болалар ўз холимизча, яъни қизим билан мен. Атрофга разм солим, кекса чинорлар кесиб ташлангани, шаҳримиз хуввиллаб қолгани, бу ҳақда эса Наманган телевидениесида кўрсатув бўлгани, кўрсатувда чинорлар 70‑80 йил олдин пала‑партиш экилгани, бу тартибсизликка бархам бериш учун уларни кесиб ташлаб, ўрнига арча экиб янги тартиб ўрнатишгани ва шаҳримиз кўркига янада кўрк қўшилиб чирой очгани ҳақида сўз борганини эслаб, алам билан ҳажвия қилиб келаётган эдик…\nЎлганнинг устига тепган\n…шу пайт биздан сал нарироғда чиройли, кетиворган, Ўзбекистонда бунақаси йўқ машина тўхтади. Машинани давлат рақами қирғизистонники эди, йўл сўраш учун тўхташибди. Машинада тўрт киши ўтирарди. Уларнинг бири машинадан тушди, қадбаланд, ёши қириқларда, норғил, кўринишидан зиёли сифат, биз билан саломлашганча, ёнимизга келди. У ўзимни миллатдошим, ўшлик ўзбек экан. Улар Тошкентга кетишаётган экан. Саккиз йилдан бери Ўзбекистонга келишмаган экан, қариндошларини зиёрат қилгани келишибди. Уларга йўл кўрсатиш баробарида саволларга кўмиб ташладим.\n– Қирғизистонда аҳвол қандай ука? ‑ дея сўрадим\n– Хаммаси яхши. – жавоб берди у.\n– Ҳа. 2010 йилда ўзбекларимизни қирворишдию. Ҳозир ҳам қирғиз фашистлари, безорилари ўзбекларимизга кун бермаяптику?\n– Ё унақа эмас, хаммаси яхши. – аниқлик “киритади” миллатдошим.\n– Биз бу ерда биламиз, ўзбек аёлларини зўрлашганини, қорнидан боласини сўйиб, суғириб олиб тепишганини, ўзбекларимизни ёқишганини. Биласизми бу ишларни ким қилганини?\n– Мен бунақа ишларга аралашмайман, тушинмайман, қўлларимни қаранг қамариб кетган. –дея қўлларининг кафтини кўрсатди у. Кеч кириб, қоронғулик бағрига чўмаётган маҳал эди, қўлларини қамаргани кўринмади ҳам. – Мен устаман, уйларни ремонт қиламан. – деди у.\n– Канча ўзбекларимизни йуқ қилиб юборишди? ‑ дея тағин эзмаландим.\n– Ҳа, ўша йили 2000 та ўзбекларимизни ўлдириб юборишди. ‑ дедию, бироқ юзида ҳануз қувноқлик аломати йўқолмади.\nМен эса қайғуга ботдим. Қайғуимга янада қайғу қўшган, юрагимни янада сиққан омил эса, бу миллатдошим 2000 нафардан ортиқ ўзбек ўлдирилганини айта туриб, юзидан табассум аримаганида ва қўли қавариб кетган усталиги учун бунақа ишларни тушинмай, тағин аралашмаслиги эди.\nБугун бу аҳволга тушишимизга ким сабабчи эканлигини тушундим. Сиз ҳам, ҳурматли ўқувчи, Сиз хам тушиндингизми? Бир ўзбекка тикан кирса, бошқа ўзбекнинг тани оғримас экан…\nБутун миллатга, хоҳ Қирғизистон ўзбеклари бўлсин, хоҳ Ўзбекистон халқи бўладими, бундай тасодиф учрашув билан баҳо бериш балки хатоликдир. Миллатимиз ичида қони қайнаган, юрагида ўти бор вакилларимиз ҳам етарлидир, лекин нега ким билан гаплашманг доим лоқайдликни сезамиз?\nБаъзида ўйланиб қоласан киши, бошқа миллатлар қанака экан? Улар ҳам ўз ватанларида лоқайдмикин ёки бизни юртимизни эгаллаган диктатура лоқайдликка сабабчимикинлар? Балки лоқайдлигимиз диктатурага, қурбонларига айланаётганимизга олиб келаётгандир? Қирғизистонда бўлиб ўтган мудхиш воқеаларга биринчи ўринда Ўзбекистондаги ўзбекларимиз айбдордирлар! Қачонки биз миллат бўлиб, ўз миллатдошларимизни Ватанда ҳам, ташқарида ҳам ўзимизни яқинимиздай сезмас эканмиз, биз ҳеч қачон яхшиликларга эриша олмаймиз!\nМенимча бундай ахволларимизга барҳам беришнинг бирдан бир йўли, ўзбек деган номни тиклашнинг йўли – бу ўзбеклар биродарлиги бўлиши керак. Бошқа миллатлар қанақа экан, уларни ҳам бошига шундай диктатор келганда чидаб, сабр этиб яшайверармикин?\nОтахон ҳасратини оққа туширувчи


GM Uzbekistan автомобиллари нархлари билан реал вақтда танишиб бориш мумкин\n09:58 / 07.06.2017\nGM Uzbekistan АЖ расмий сайтида автомобиллар нархлари билан реал вақт режимида танишиб бориш имконияти мавжуд бўлган махсус бўлим иш бошлади.\nБўлимдаги маълумотлар ҳар ҳафта янгиланиб боради ҳамда унда 6 июнь ҳолатига кўра, автомашиналарнинг янги нархлари берилди. Нархлар Марказий банкнинг 2017 йил 6 июндаги курси бўйича кўрсатилган: 1 АҚШ доллари - 3874,48 сўм.\nАввалроқ 1 июндан бошлаб "GM Uzbekistan" барча автомобиллари сўмда сотилиши йўлга қўйилиши ҳақида хабар бергандик. Нархлар долларга боғланган ва миллий валютадаги нархлар ҳар ҳафта ўзгариб бориши мумкин.\nСкриншот: GM Uzbekistan (7 июнь, 2017)\nХонободда GM Uzbekistan томонидан илк санаторий фойдаланишга топширилди


АКЦИЯДОРЛАРНИНГ НАВБАТДАН ТАШҚАРИ ЙИЛЛИК УМУМИЙ ЙИҒИЛИШ ЎТКАЗИШ БЎЙИЧА ЭЪЛОН\nАТБ «InFinBank» акциядорлари ДИҚҚАТИГА!\nЧет эл капитали иштирокидаги «Invest Finance Bank» акциядорлик тижорат банки (кейинги ўринларда – Банк) акциядорларининг навбатдан ташқари умумий йиғилиши 2021 йил 20 декабр куни, Тошкент шахар, Миробод тумани, Т. Шевченко кўчаси, 1-уй манзилида жойлашган Банкнинг бош офиси биносида бўлиб ўтади.\nЙиғилиш соат 15:00 да бошланади. Акциядорларни руйхатга олиш соат 14:30 дан бошланади. Навбатдан ташқари умумий йиғилиш ўтказиш учун Банк акциядорлари реестри 2021 йил 14 декабр ҳолатига тузилади.\nБанкнинг электрон почтаси ва веб сайти манзили: info@infinbank.com, www.infinbank.com.\n2. Банкнинг 2021 йил якунларини мажбурий текшириш бўйича танланган аудиторлик ташкилоти ва унинг хизматлари учун тўланадиган энг кўп хақ миқдорини бекор қилиш;\n3. Банкнинг 2021 йил якунларини мажбурий текшириш бўйича аудиторлик ташкилоти ва унинг хизматлари учун тўланадиган энг кўп хақ миқдорини белгилаш.\nØАкциядорлар навбатдан ташқари умумий йиғилишда шахсини тасдиқловчи ҳужжат ва ёзма шаклда тузилган ишончнома асосида қатнашади, юридик шахс номидан берилган ишончнома қонун хужжатларда белгиланган тартибда, жисмоний шахс номидан берилган ишончнома нотариал тасдиқланган бўлиши керак.\nØАкциядорлар навбатдан ташқари умумий йиғилиш ўтказиш бўйича қўшимча ахборот ва унда кўриладиган масалаларнинг ҳужжатлари биланТошкент шахар, Миробод тумани, Т. Шевченко кўчаси, 1-уй манзилида жойлашган жамиятнинг бош офиси биносидаги қимматли қоғозлар бўлимига мурожаат қилиш орқали танишишлари мумкин.


Бир қатор шахсларнинг инсон аъзолари трансплантацияси тақиқланди | Qalampir.uz\nБир қатор шахсларнинг инсон аъзолари трансплантацияси тақиқланди\nСаломатлик\t12 Май 22:14 8411\nЎзбекистонда ҳомиладор аёллар, қамоқда ёки озодликдан маҳрум этиш жойларида сақланаётган ҳамда 18 ёшга тўлмаган шахсларнингинсон аъзоларини ва (ёки) тўқималарини олишга йўл қўйилмайди. Бу ҳақда Президент Шавкат Мирзиёев томонидан имзоланган “Инсон аъзолари ва тўқималарининг трансплантацияси тўғрисида”ги қонунда белгиланган.\nУнга кўра, инсон аъзолари ва тўқималарини олиш ҳамда уларнинг трансплантацияси давлат соғлиқни сақлаш тизимининг тиббиёт муассасалари томонидан амалга оширилади, ушбу муассасаларнинг рўйхати Вазирлар Маҳкамаси томонидан белгиланади.\nИнсон аъзоларини ва (ёки) тўқималарини реципиентларга трансплантация қилиш инсон аъзоларининг ва (ёки) тўқималарининг трансплантацияси зарурлиги тўғрисидаги тиббий хулоса асосида ҳамда реципиентнинг ёзма розилиги билан амалга оширилади.\n• 18 ёшга тўлмаган шахсларга (бундан суяк илигини трансплантация қилиш ҳоллари мустасно);\n• белгиланган тартибда муомалага лаёқатсиз деб топилган шахсларга, шунингдек руҳий ҳолатнинг бузилишларига (руҳий касалликларга) чалинган шахсларга;\n• қамоқда ёки озодликдан маҳрум этиш жойларида сақланаётган шахсларга;\n• I ва II гуруҳ ногиронлиги бўлган шахсларга;\n• ҳомиладор аёлларга;\n• шахси аниқланмаган шахсларга;\n• муайян яшаш жойи бўлмаган шахсларга;\n• “Меҳрибонлик”, “Саховат” ва “Мурувват” уйларида яшовчи шахсларга;\n• аъзоси ва (ёки) тўқималари илгари трансплантация учун олинган шахсларга.\n• аъзоларнинг ва (ёки) тўқималарнинг потенциал реципиентлари;\n• ўзига нисбатан аъзолар (аъзонинг бир қисми) ва (ёки) тўқималарнинг трансплантацияси бажарилган реципиентлар;\n• ўзидан аъзолар ва (ёки) тўқималар олинишига нотариал тартибда тасдиқланган ёзма розилик берган тирик донорлар;\n• ўзининг биологик ўлими юз бериши факти аниқланганидан кейин ўз танасидан (танасининг қолдиқларидан) аъзолар ва (ёки) тўқималар олинишига тириклик чоғида нотариал тартибда тасдиқланган ёзма розилик берган шахслар;\n• ўзидан трансплантация учун аъзолар ва (ёки) тўқималар олинган донорлар тўғрисидаги маълумотлар кўрсатилган бўлиши керак.\n19 Май 11:12 67134\n19 Май 16:20 29203\n20 Май 16:22 22935\n19 Май 18:20 22740


"Андижон": Жавлон Мирабдуллаев Хитойга боради / CHAMPIONAT.asia\n"Андижон": Жавлон Мирабдуллаев Хитойга боради\n12 июн 2014 11:52\nБугун "Андижон" клуби қароргоҳига Ўзбекистон Футбол Федерацияси терма жамоалар марказидан чақирув қоғози келди. Жамоамиз ҳимоячиси Жавлон Мирабдуллаев Шуҳрат Мақсудов бошчилик қилаётган ёшлар терма жамоаси йиғинига таклиф этилди.\nХабарингиз бор, (U-22) ёшлар терма жамоамиз 19-25 июнь кунлари Хитойда ўқув-машғулот йиғинини ўтказади. Мазкур йиғин чоғида терма жамоамиз мезбонларга қарши иккита ўртоқлик учрашувида майдонга тушади. Хитойда ташкил этилган хориж йиғинида Мирабдуллаев ҳам иштирок этади. Шу боис ҳимоячимиз 17 июнь куни ёшлар терма жамоаси ихтиёрида бўлади. Мазкур йиғин натижасида Мирабдуллаев 22 июнь куни "Андижон" - "Нефтчи" жамоалари ўртасида бўлиб ўтадиган водий дербисида иштирок эта олмайди.